Hosea Ƒe Nyagblɔɖia Kpena Ðe Mía Ŋu Míezɔna Kple Mawu\nGbetakpɔxɔ—Tata Si Míesrɔ̃na | November 15, 2005\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“Woakplɔ Yehowa ɖo.”—HOSEA 11:10.\n1. Kpɔɖeŋu drama ka ŋu nyae dze le Hosea ƒe agbalẽa me?\nDRAMA siwo wɔlawo wɔa wo wɔƒewo nyuie la kpɔkpɔ dzɔa dzi na wòa? Kpɔɖeŋu drama aɖe le Biblia-gbalẽ si nye Hosea me. * Mawu ƒe nyagblɔɖila Hosea ƒe ƒomea dzie wotui ɖo, eye eku ɖe kpɔɖeŋu srɔ̃ɖeɖe si Yehowa to Mose ƒe Se ƒe nubablaa dzi wɔ kple blema Israel-dukɔa ŋu.\n2. Nukae míenya tso Hosea ŋu?\n2 Nusi ŋu drama sia me nyawo ku ɖo la dze le Hosea ta 1 me. Anye Israel ƒe dzieheto ewo fiaɖuƒea (si wolɔ̃a yɔyɔ be Efrayim le esi eyae nye to si xɔ ŋkɔ wu ta) ƒe nutoa ƒe akpa aɖee Hosea nɔ. Egblɔ nya ɖi le Israel-fia adre mamlɛawo kple Yuda-fia siwo nye Uziya, Yotam, Axaz kpakple Xizkiya, ƒe fiaɖuɣi. (Hosea 1:1) Eyata Hosea wɔ eƒe nyagblɔɖidɔa ade ƒe 59 ya teti. Togbɔ be wowu agbalẽ sia si wotsɔ eƒe ŋkɔ na ŋɔŋlɔ nu le keke ƒe 745 D.M.Ŋ. megbe teti hã la, viɖe gale eŋu egbea, elabena ame miliɔn geɖe le agbe nɔm abe alesi wogblɔe ɖi le nya siawo me ene be: “Woakplɔ Yehowa ɖo.”—Hosea 11:10.\nNusi Eme Nya Veviwo Ðe Fia\n3, 4. Gblɔ Hosea ta 1 vaseɖe 5 me nyawo kpuie.\n3 Hosea ƒe agbalẽa ƒe ta 1 vaseɖe 5 me nya veviwo me dzodzro ado ŋusẽ míaƒe tameɖoɖo kplikpaa be míazɔ kple Mawu, axɔ edzi ase, eye míalé nuwɔna siwo sɔ kple eƒe lɔlɔ̃nu wɔwɔ me ɖe asi. Togbɔ be Israel-viwo ɖi gbɔgbɔ me ahasiwɔwɔ ƒe fɔ hã la, Mawu akpɔ nublanui na wo ne wotrɔ dzime. Esia dze le alesi Hosea wɔ nui ɖe srɔ̃a Gomer ŋu me. Esi wòdzi vi ɖeka na Hosea megbe la, edze ƒã be egadzi ahasivi eve bubu. Ke hã, Hosea yi ɖakplɔe va eɖokui gbɔe abe alesi Yehowa lɔ̃ faa ɖe nublanuikpɔkpɔ fia Israel-vi dzimetrɔlawoe ene.—Hosea 1:1–3:5.\n4 Yehowa tsɔ nya ɖe Israel ŋu elabena anukwareɖiɖi, amenuveve, alo sidzedze Mawu bu le anyigbaa dzi. Ele to he ge na Israel-vi ahasiwɔlawo kple Yuda fiaɖuƒe dzego la siaa. Gake ne Mawu ƒe amewo ɖo “xaxa me la,” woadi Yehowa yome mɔ.—Hosea 4:1–5:15.\nDramaa me Nyawo Dze Azɔ\n5, 6. (a) Aleke gbegbee ahasiwɔwɔ bɔ ɖe Israel-to ewo fiaɖuƒea mee? (b) Nukatae nuxlɔ̃ame si wona blema Israel la le vevie na mí ɖo?\n5 Mawu de se na Hosea be: “Yi naɖe gbolo, ne wòadzi ahasiviwo na wò; elabena anyigba la wɔ gbolo eye wòtrɔ le Yehowa yome.” (Hosea 1:2) Ðe ahasiwɔwɔ bɔ le Israel nenema gbegbea? Wogblɔ na mí be: “Ahasiwɔwɔgbɔgbɔ kplɔ wo [to ewo fiaɖuƒea me nɔlawo] trae, wowɔ ahasi, eye wotrɔ le woƒe Mawu yome. . . . Miaƒe nyɔnuviwo awɔ gbolo, eye miaƒe toyɔvinyɔnuwo awɔ ahasi. . . . Woawo ŋutɔwo kplɔ ahasitɔwo ɖe kpɔe, eye wosa vɔ kple gbolowo.”—Hosea 4:12-14.\n6 Gbɔgbɔ kple ŋutilã me ahasiwɔwɔ siaa bɔ ɖe blema Israel ale gbegbe. Eyata Yehowa le ‘to he ge’ na Isreal-viwo. (Hosea 1:4; 4:9) Nuxlɔ̃ame sia le vevie na mí elabena Yehowa ahe to na amesiwo ƒoa wo ɖokui ɖe gbɔdɔdɔ ƒe agbegbegblẽnɔnɔ kple subɔsubɔ makɔmakɔ me egbea hã. Gake amesiwo zɔna kple Mawu ya ɖo subɔsubɔ dzadzɛtɔ ƒe dzidzenuwo gbɔ, eye wonyae be “domenyinyi aɖeke meli na [ahasiwɔlawo] dometɔ aɖeke le Kristo kple Mawu ƒe fiaɖuƒe la me o.”—Efesotɔwo 5:5; Yakobo 1:27.\n7. Nukae Hosea kple Gomer ƒe srɔ̃ɖeɖea nye kpɔɖeŋu na?\n7 Edze ƒã be ɖetugbi nɔaƒee Gomer nye esime Hosea ɖee, eye srɔ̃nyɔnu nuteƒewɔlae wònye esime “wòfɔ fu dzi ŋutsuvi nɛ.” (Hosea 1:3) Abe alesi wòdze le nyagblɔɖidrama mee ene la, esi Mawu ɖe Israel-viwo tso kluvinyenye me le Egipte le ƒe 1513 D.M.Ŋ. me teti la, ewɔ nubabla aɖe si le abe srɔ̃ɖeɖe kɔkɔe ene kpli wo. Israel to lɔlɔ̃ ɖe nubabla ma dzi do ŋugbe be yeawɔ nuteƒe na ye srɔ̃ Yehowa, ‘si tɔ yenye.’ (Yesaya 54:5) Ẽ, Mawu kple Israel dome kpɔɖeŋu srɔ̃ɖeɖe siae Hosea kple Gomer ƒe srɔ̃ɖeɖe dzadzɛa nye kpɔɖeŋu na. Gake nuwo va trɔ ŋutɔ lo!\n8. Alekee Israel-to ewo fiaɖuƒea wɔ va dzɔ, eye nukae nàte ŋu agblɔ tso eƒe mawusubɔsubɔ ŋu?\n8 Hosea srɔ̃ gafɔ “fu dzi nyɔnuvi.” Edze abe Gomer fɔ nyɔnuvi ma kple vi bubu si wògava dzi kplɔe ɖo la ƒe fu le ahasiwɔwɔ me ene. (Hosea 1:6, 8) Esi wònye Gomer tsi tre ɖi na Israel ta la, ɖewohĩ àbia be ‘Aleke wòdzɔe be Israel va wɔ eɖokui gboloe?’ Le ƒe 997 D.M.Ŋ. me la, Israel to ewo klã ɖa le anyiehe to siwo nye Yuda kple Benyamin ŋu. Woɖo nyivisubɔsubɔ anyi le Israel ƒe to ewo fiaɖuƒe si nɔ dziehe la me ale be dukɔa nagayi Yuda ava de ta agu na Yehowa le eƒe gbedoxɔa me le Yerusalem o. Baal subɔsubɔ, si me wowɔa gbɔdɔdɔ nuwɔna gbegblẽwo le, va xɔ aƒe ɖe Israel.\n9. Abe alesi wogblɔe ɖi le Hosea 1:6 ene la, nukae va dzɔ ɖe Israel dzi?\n9 Esi Gomer dzi vi evelia, si dze ƒã be ahavisi bubue eya hã nye la, Mawu gblɔ na Hosea be: “Tsɔ ŋkɔ nɛ be “Amemalɔ̃e,” elabena nyemagakpɔ nublanui na Israel ƒe aƒe la atsɔe anɔ wo kem ɖaa o.” (Hosea 1:6) Yehowa ɖe wo ɖa esime Asiria kplɔ Israel yi aboyo me le ƒe 740 D.M.Ŋ. me. Ke hã, Yehowa kpɔ nublanui na Yuda-to eve fiaɖuƒea, eye wòxɔ na wo, gake menye to dati, yi, aʋawɔwɔ, sɔwo kple sɔdolawo dzi o. (Hosea 1:7) Le ƒe 732 D.M.Ŋ. ƒe zã ɖeka pɛ ko me la, Yehowa dɔ mawudɔla aɖe ɖa wòva wu Asiria-srafo 185,000 siwo ɖe to ɖe Yuda ƒe fiadu Yerusalem ŋu.—Fiawo II, 19:35.\nYehowa Tsɔ Nya Ðe Israel Ŋu\n10. Nukae Gomer ƒe ahasiwɔwɔa nye kpɔɖeŋu na?\n10 Gomer dzo le Hosea gbɔ va zu “gbolo,” hele ahasi wɔm kple ŋutsu bubu. Esia nye kpɔɖeŋu na alesi Israel fiaɖuƒea yi ɖawɔ dunyahehe me nubabla kple trɔ̃subɔdukɔwo eye wòdze egɔme va nɔ ŋu ɖom ɖe wo ŋu. Le esi teƒe be Israel nakafu Yehowa ɖe ŋutilã me nunɔamesi siwo su esi ta la, egblɔ boŋ be dukɔ mawo ƒe mawuwoe kpe ɖe ye ŋu, eye wòda le srɔ̃ɖenubabla si wòwɔ kple Mawu la dzi to gome kpɔkpɔ le alakpa subɔsubɔ me dzi. Mewɔ nuku o be Yehowa tsɔ nya ɖe dukɔ gbɔgbɔmehasiwɔla sia ŋu!—Hosea 1:2; 2:4, 14, 15.\n11. Nukae dzɔ ɖe Se ƒe nubablaa dzi esi Yehowa ɖe mɔ Israel kple Yuda yi aboyo me?\n11 Tohehe kae Israel xɔ le dzodzo le Srɔ̃a si tɔ wònye gbɔ ta? Mawu na ‘wokplɔe yi gbegbee’ le Babilonia. Dukɔ siae ɖu Asiriatɔ siwo kplɔ Israel-viwo yi aboyo mee le ƒe 740 D.M.Ŋ. me la dzi. (Hosea 2:16) Eyata esi Yehowa na wotsrɔ̃ to 10 fiaɖuƒea la, mete fli ɖe srɔ̃ɖenubabla si wòwɔ gbã kple Israel-dukɔa ƒe to 12 la me o. Le nyateƒe me la, esi Mawu na Babiloniatɔwo tsrɔ̃ Yerusalem le ƒe 607 D.M.Ŋ. me, eye wòɖe mɔ Yudatɔwo trɔ zu kluviwo la, mete fli ɖe Mose ƒe Se ƒe nubabla si dzi Israel-to 12-awo to ge ɖe kpɔɖeŋu srɔ̃ɖeɖe me kplii la me o. Esi Yudatɔwo ƒe ŋgɔnɔlawo gbe Yesu Kristo eye wowui le ƒe 33 M.Ŋ. me ko hafie wova te fli ɖe ƒomedodo ma me keŋkeŋ.—Kolosetɔwo 2:14.\nYehowa Xlɔ̃ Nu Israel\n12, 13. Nya vevi kawoe le Hosea 2:8-10, eye aleke nya mawo va emee ɖe Israel dzi?\n12 Mawu xlɔ̃ nu Israel be ‘neɖe eƒe gbolowɔwɔ ɖa,’ gake edi be yeadze yeƒe ahiãviawo yome. (Hosea 2:4, 7) Yehowa gblɔ be: “Eyata matsɔ ŋu atɔ kpɔ ɖe eƒe mɔ dzi, eye maɖo gli ɖe edzi, ale be magakpɔ etoƒe o. Ati eƒe ahiãviwo yome, ke eƒe asi matu wo o; adi wo, ke makpɔ wo o; eye wòagblɔ be: Matso agbugbɔ yi srɔ̃nye tsãtɔ gbɔ, elabena eme nyo nam tsã wu fifia. Medze sii be, nyee na bli, wein kple ami, klosalo kple sika geɖe, siwo ŋu dɔ wòwɔ na Baal [alo siwo “wotsɔ wɔ Baal ƒe nɔnɔmetata, NW ƒe etenuŋɔŋlɔ”] lae o.”—Hosea 2:8-10.\n13 Togbɔ be Israel di kpekpeɖeŋu tso dukɔ siwo nye eƒe ‘ahiãviwo’ gbɔ hã la, wo dometɔ aɖeke mete ŋu xɔ nɛ o. Wotɔ kpɔ ɖe eŋu godoo va kpe wòle abe avedodo si me womate ŋu ato o ene, eyata womete ŋu xɔ kpekpeɖeŋu tso afi aɖeke nɛ o. Le Asiriatɔwo ƒe toɖeɖe ɖe eŋu ƒe etɔ̃ megbe la, wotsrɔ̃ eƒe fiadu Samaria le ƒe 740 D.M.Ŋ. me, eye womegbugbɔ ɖo to ewo fiaɖuƒea anyi kpɔ gbeɖe o. Israel-vi aboyomeawo dometɔ aɖewo koe aɖo ŋku alesi nɔnɔmeawo nyoe esi wo tɔgbuiwo subɔ Yehowa dzi. Ame ʋɛ mawo aɖe asi le Baal subɔsubɔ ŋu, eye woadi alesi woawɔ ƒomedodo yeye nagava nɔ woa kple Yehowa dome.\nŊkuléle Ðe Dramaa Ŋu Ake\n14. Alekee wòdzɔe be Hosea gbugbɔ ɖe Gomer?\n14 Be nàse alesi Hosea ƒe ƒomea ƒe nɔnɔme nye kpɔɖeŋu na ƒomedodo si nɔ Israel kple Yehowa dome ɖe edzi nyuie wu la, de ŋugble le nya siawo ŋu: “Yehowa gblɔ nam bena: Gayi nalɔ̃ nyɔnu, si ame bubu le lɔlɔ̃m, eye wònye gbolo la.” (Hosea 3:1) Hosea wɔ ɖe sedede ma dzi eye wòxe fe na amesi gbɔ Gomer nɔ la, ale be wòatrɔ agbɔ. Esi Gomer trɔ gbɔ la, Hosea xlɔ̃ nui vevie be: “Nɔ gbɔnye kpoo eteƒe nadidi, megawɔ gbolo o, eye megaɖe ŋutsu bubu aɖeke o.” (Hosea 3:2, 3) Gomer ɖo to nuxlɔ̃mea, eye wògazu Hosea srɔ̃ ake. Aleke nya sia sɔ kple alesi Mawu wɔ nui ɖe Israel kple Yuda viwo ŋu?\n15, 16. (a) Nukae wòle be Mawu ƒe dukɔ, si le abe srɔ̃a si wòhe to na ene, nawɔ hafi wòakpɔ nublanui na wo? (b) Alekee Hosea 2:20 va emee?\n15 Esi Israel kple Yudatɔwo nye kluviwo le Babilon la, Mawu to nyagblɔɖilawo dzi ‘ƒo nu wòde dzi gbɔ na wo.’ Hafi Mawu nakpɔ nublanui na eƒe ameawo la, ele be woatrɔ dzime, eye woatrɔ ayi wo Srɔ̃ si tɔ wonye gbɔ, abe alesi Gomer trɔ yi srɔ̃a gbɔe ene. Ema ko hafi Yehowa akplɔ eƒe dukɔ si le abe srɔ̃a ene, si wòhe to na, tso Babilon “gbegbe” agbɔ va Yuda kple Yerusalem. (Hosea 2:16, 17) Ewɔ ɖe ŋugbedodo ma dzi le ƒe 537 D.M.Ŋ. me.\n16 Mawu wɔ ɖe ŋugbedodo sia hã dzi: “Ɣemaɣi la mabla nu kple gbemelãwo, dziƒoxewo kple nusiwo tana le anyigba dzi, maŋe dati kple yi, manyã aʋa ɖa le anyigba dzi, eye mana woanɔ anyi bɔkɔɔ.” (Hosea 2:20) Yudatɔ siwo trɔ gbɔ va wo denyigba dzi la nɔ anyi bɔkɔɔ, lã aɖeke medo vɔvɔ̃ na wo o. Nyagblɔɖi sia gava eme ake le ƒe 1919 M.Ŋ. me, esi gbɔgbɔ me Israel ƒe ame susɔeawo do tso “Babilon gã la,” si nye xexeame katã ƒe alakpasubɔsubɔ nuɖoanyia me. Woli bɔkɔɔ hele dzidzɔ kpɔm fifia le gbɔgbɔmeparadiso me kple woƒe zɔhɛ, siwo si anyigba dzi nɔnɔ tegbee ƒe mɔkpɔkpɔ le. Nɔnɔme gbegblẽ siwo ɖi lã tɔ aɖeke mele Kristotɔ vavãwo dome o.—Nyaɖeɖefia 14:8; Yesaya 11:6-9; Galatiatɔwo 6:16.\nNa Nusɔsrɔ̃awo Nade Wò Dzi Gbɔ\n17-19. (a) Mawu ƒe nɔnɔme kawoe wode dzi ƒo na mí le afisia be míasrɔ̃? (b) Dɔ kae wòle be Yehowa ƒe dɔmenyo kple nublanuikpɔkpɔ nawɔ ɖe mía dzi?\n17 Mawu nye nublanuikpɔla, eye nenema wòle be míawo hã míanɔ. Emae nye nufiame siwo le Hosea ƒe agbalẽa ƒe ta gbãtɔwo me dometɔ ɖeka. (Hosea 1:6, 7; 2:25) Mawu ƒe lɔlɔ̃ faa be yeakpɔ nublanui na Israel-vi dzimetrɔlawo wɔ ɖeka kple lododo si tso gbɔgbɔ me be: “Amesi tsɔ nu tsyɔ eƒe vodada dzi la, madze edzi nɛ o; ke amesi ʋu eme, eye wòdzudzɔe la, woave enu.” (Lododowo 28:13) Hakpalaa ƒe nya siawo hã nye akɔfafa na nugbegblẽwɔla trɔdzimewo: “Vɔsawo na Mawu wonye gbɔgbɔ, si wote ɖe anyi; Mawu, màdo vlo dzi gbagbã, si tugu la o.”—Psalmo 51:19.\n18 Hosea ƒe nyagblɔɖia ɖe alesi gbegbe Mawu si subɔm míele la ƒe dɔme nyoe eye wònye nublanuikpɔlae fia. Ne ame aɖewo tra le eƒe mɔ dzɔdzɔeawo dzi hã la, woate ŋu atrɔ dzime ahagbugbɔ va egbɔ. Ne wowɔe alea la, Yehowa agbugbɔ axɔ wo. Ewɔe alea na Israel-vi siwo wòɖe wozu srɔ̃a le kpɔɖeŋumɔ nu. Togbɔ be womeɖo to Yehowa o eye ‘wodo dziku na Israel ƒe Kɔkɔetɔa hã la, ekpɔ nublanui na wo, eye eɖo ŋku edzi be, ŋutilã wonye.’ (Psalmo 78:38-41) Ele be nublanuikpɔkpɔ sia naʋã mí míayi edzi azɔ kple Yehowa, míaƒe Mawu nublanuikpɔla la.\n19 Togbɔ be amewuwu, fififi, kple ahasiwɔwɔ bɔ ɖe Israel hã la, Yehowa ‘ƒo nu wòde dzi gbɔ na Israel.’ (Hosea 2:16; 4:2) Ne míele ŋugble dem tso Yehowa ƒe nublanuikpɔkpɔ gã la ŋu la, ele be wòaʋã míaƒe dzi ahado ŋusẽ mí be míaku ɖe eyama ŋu. Eyata mina míabia mía ɖokui azɔ be: ‘Aleke mate ŋu asrɔ̃ Yehowa ƒe nublanuikpɔkpɔ geɖe wu le nuwɔwɔ ɖe amewo ŋu mee? Ne haxɔsetɔ Kristotɔ aɖe si dze agɔ le dzinye bia tsɔtsɔke la, ɖe melɔ̃na tsɔnɛ kenɛ abe alesi Mawu wɔnɛ enea?’—Psalmo 86:5.\n20. Gblɔ kpɔɖeŋu ɖeka nàtsɔ afia be ele be míaka ɖe Mawu ƒe ŋugbedodowo dzi.\n20 Mawu nana mɔkpɔkpɔ vavãtɔ. Le kpɔɖeŋu me, edo ŋugbe be: “Matsɔ . . . nuxaxabali [nɛ wòatrɔ] zu mɔkpɔkpɔ ƒe agbo!” (Hosea 2:17) Mɔkpɔkpɔ nɔ Yehowa ƒe blema habɔbɔ, si nɔ abe srɔ̃a ene, la si be woagagbugbɔ ye aɖo anyi le yeƒe anyigba dzi, afisi “Nuxaxabali” si nye Axor nɔ. Ŋugbedodo sia ƒe emevava le ƒe 537 D.M.Ŋ. nye kpeɖodzi sẽŋu si ta wòle be míatsɔ dzidzɔ alala mɔkpɔkpɔ, si ŋu kakaɖedzi le, si Yehowa tsɔ ɖo mía ŋkume.\n21. Akpa kae sidzedze wɔna le zɔzɔ kple Mawu me?\n21 Be míayi edzi anɔ zɔzɔm kple Mawu la, ehiã be míanɔ eŋuti sidzedze dzim ɖe edzi ahanɔ agbe nɔm ɖe enu. Yehowa ŋuti sidzedze aɖeke kura megava nɔ Israel o. (Hosea 4:1, 6) Ke hã, wo dometɔ aɖewo de asixɔxɔ nufiame si tso Mawu gbɔ ŋu, wowɔ nu wòsɔ ɖe enu, eye wòhe yayra geɖe vɛ na wo. Hosea nye wo dometɔ ɖeka. Nenema kee ame 7,000 siwo mede ta agu na Baal le Eliya ƒe ŋkekea me o hã wɔ nui. (Fiawo I, 19:18; Romatɔwo 11:1-4) Míaƒe ŋudzedzekpɔkpɔ ɖe Mawu ƒe nufiame ŋu akpe ɖe mía ŋu míayi edzi azɔ kple Mawu.—Psalmo 119:66; Yesaya 30:20, 21.\n22. Aleke wòle be míabu xɔsegbegbee?\n22 Yehowa di be amesiwo xɔ ŋgɔ le yeƒe amewo dome natsri xɔsegbegbe nuwɔnawo. Ke hã, Hosea 5:1 gblɔ be: “Mi nunɔlawo, misee, Israel ƒe aƒe, ɖo ŋku anyi, eye mi fiaƒemetɔwo, miƒu to anyi, elabena mia tɔe nye ʋɔnudɔdrɔ̃ la! Elabena miawoe nye mɔ̃ na Mizpa, eye miawoe nye ɖɔ woɖo ɖe Tabor dzi.” Ŋgɔnɔla xɔsegbelawo nye mɔ̃ kple ɖɔ ɖe Israel-viwo, eye wonɔ wo nu blem be woaƒo wo ɖokui ɖe trɔ̃subɔsubɔ me. Edze abe Tabor-to kple teƒe aɖe si ŋkɔe nye Mizpae nye afisiwo alakpasubɔsubɔ ma ƒomevi yia edzi le wu ene.\n23. Alekee Hosea ƒe agbalẽa ƒe ta 1 vaseɖe 5 me dzodzro sia ɖe vi na wòe?\n23 Vaseɖe afisia la, Hosea ƒe nyagblɔɖia ɖee fia mí be Yehowa nye nublanuikpɔkpɔ ƒe Mawu si nana mɔkpɔkpɔ kple yayra amesiwo wɔna ɖe eƒe mɔfiame dzi eye wotsria xɔsegbegbe nuwɔnawo. Eyata mina míadi Yehowa ahadze agbagba ɣesiaɣi be míawɔ nusi dzea eŋu abe blema Israel-vi dzimetrɔlawo ene. (Hosea 5:15) Ne míewɔe alea la, eme anyo na mí, eye dzidzɔ kple ŋutifafa si sua amesiwo katã zɔna kple Mawu nuteƒewɔwɔtɔe si la asu míawo hã mía si.—Psalmo 100:2; Filipitɔwo 4:6, 7.\n^ mm. 1 Wogblɔ kpɔɖeŋu drama aɖe ŋu nya le Galatiatɔwo 4:21-26 hã. Ne èdi numeɖeɖe tso eŋu la, kpɔ agbalẽ si nye Insight on the Scriptures, si Yehowa Ðasefowo ta, Babla 2, axa 693-4 (Étude perspicace des Écritures, Babla 2, axa 676-8).\n• Nukae Hosea kple Gomer ƒe srɔ̃ɖeɖea nye kpɔɖeŋu na?\n• Nukatae Yehowa tsɔ nya ɖe Israel ŋu ɖo?\n• Nusɔsrɔ̃ kae le Hosea ta 1 vaseɖe 5 me si wɔ dɔ ɖe dziwò?\nÈnya amesi Hosea srɔ̃ nye kpɔɖeŋu na?\nAsiriatɔwo ɖu Samaria dzi le ƒe 740 D.M.Ŋ. me\nAmewo trɔ yi wo de dzidzɔtɔe\nƉoe Ɖe Amewo Ɖoe Ɖe Amewo Hosea Ƒe Nyagblɔɖia Kpena Ðe Mía Ŋu Míezɔna Kple Mawu\nw05 11/15 axa 17-21\nAbosam Li Vavãa?\nÈbua Abosam Ame Ŋutɔŋutɔa?\nÐokuitsɔtsɔsavɔ Hea Yehowa ƒe Yayra Vɛ\nToɖoɖo Lɔlɔ̃tɔe ƒe Aɖaŋu\nNuwɔwɔ Wɔnukuwo Doa Yehowa Ðe Dzi\nZɔ Kple Mawu, Eye Nàŋe Nusi Nyo\n“Yehowa Ƒe Mɔwo Dzɔ”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 15, 2005\nGBETAKPƆXƆ—TATA SI MÍESRƆ̃NA November 15, 2005


Yohanes 2 | Biblia Le Internet Dzi | Xexe Yeye Gɔmeɖeɖe\nSrɔ̃kpekpe le Kana; Yesu trɔ tsi wòzu wain (1-12)\nYesu kɔ gbedoxɔa ŋu (13-22)\nYesu nya nu si le amegbetɔ me (23-25)\n2 Le ŋkeke etɔ̃a gbe la, woɖu srɔ̃ɖeŋkekenyui le Kana le Galilea, eye Yesu dada hã va afi ma. 2 Wokpe Yesu kple eƒe nusrɔ̃lawo hã va srɔ̃ɖeŋkekenyuia ɖuƒe. 3 Esi wain vɔ le wo si la, Yesu dada gblɔ nɛ be: “Wain vɔ le wo si.” 4 Ke Yesu gblɔ nɛ be: “Nyɔnu, afi kae nya sia ka na nye kpli wò?* Nye gaƒoƒo la meɖo haɖe o.” 5 Dadaa gblɔ na ame siwo le subɔsubɔm la be: “Nu sia nu si wòagblɔ na mi la, miwɔe.” 6 Woɖi kpezɔ ade ɖe afi ma abe ale si Yudatɔwo+ ƒe ŋutikɔkɔɖoɖoa bia ene, eye wo dometɔ ɖe sia ɖe ate ŋu axɔ tsi dzidzenu* eve alo etɔ̃. 7 Yesu gblɔ na wo be: “Midu tsi ɖe zɔawo me woayɔ.” Eya ta wodu tsia kɔ ɖe wo me woyɔ banaa. 8 Eye wògblɔ na wo be: “Azɔ miku ɖe yi na srɔ̃ɖeɖoɖoa dzi kpɔla la.” Eye wokui yi. 9 Ke esi srɔ̃ɖeɖoɖoa dzi kpɔla la ɖɔ tsi si wotrɔ wòzu wain la kpɔ evɔ menya afi si wòtso o (togbɔ be subɔla siwo ku tsia yii ya nya hã) la, srɔ̃ɖeɖoɖoa dzi kpɔla la yɔ ŋugbetɔsrɔ̃ la 10 hegblɔ nɛ be: “Ame sia ame tsɔa wain nyuitɔ ɖoa anyi gbã, eye ne wonoe mu vɔ la, etsɔa manyomanyoa vanɛ. Wò ya èdzra wain nyui la ɖo va se ɖe fifia.” 11 Yesu wɔ nu sia le Kana le Galilea wònye eƒe nukunu* gbãtɔ, eye wòna eƒe ŋutikɔkɔe la dze;+ ale eƒe nusrɔ̃lawo xɔ edzi se. 12 Esia megbe Yesu kple dadaa, nɔviaŋutsuwo+ kple eƒe nusrɔ̃lawo trɔ yi Kapernaum,+ gake ŋkeke ʋɛ aɖewo koe wonɔ afi ma. 13 Azɔ Yudatɔwo ƒe Ŋutitotoŋkekenyui+ la le ɖoɖom, eye Yesu yi Yerusalem. 14 Eye wòkpɔ ame siwo le nyiwo, alẽwo kple ahɔnɛwo+ dzram le gbedoxɔa me kpakple gaɖɔlila siwo nɔ anyi ɖe woƒe zikpuiwo dzi. 15 Ale wògbi ka tsɔ wɔ atam henya ame mawo katã kpakple woƒe alẽwo kple nyiwo do goe le gbedoxɔa me, etrɔ gaɖɔlilawo ƒe gakuwo kɔ ɖe anyi, eye wòmu woƒe kplɔ̃wo.+ 16 Eye wògblɔ na ame siwo le ahɔnɛawo dzram la be: “Mitsɔ nu siawo dzoe le afi sia! Migatsɔ Fofonye ƒe aƒe la wɔ asitsaƒee o!”+ 17 Ale eƒe nusrɔ̃lawo ɖo ŋku edzi be woŋlɔ ɖi be: “Ŋuʋaʋã ɖe wò aƒe la ŋu abi le menye abe dzo ene.”+ 18 Eya ta Yudatɔwo biae be: “Dzesi kae nàwɔ+ atsɔ aɖee afia be yekpɔ mɔ awɔ nu siawo?” 19 Yesu ɖo eŋu na wo be: “Migbã gbedoxɔ sia, eye magatui le ŋkeke etɔ̃ me.”+ 20 Yudatɔwo biae be: “Ƒe blaene vɔ adee wotsɔ tu gbedoxɔ sia, eye wò ya àgbugbɔ atui le ŋkeke etɔ̃ mea?” 21 Ke gbedoxɔ si ŋu wòle nu ƒom tso lae nye eƒe ŋutilã.+ 22 Eya ta esi wofɔe tso ame kukuwo dome la, eƒe nusrɔ̃lawo ɖo ŋku edzi be elɔ̃a nya sia gbɔgblɔ,+ eye woxɔ ŋɔŋlɔ la kple nya si Yesu gblɔ la dzi se. 23 Esi wòle Yerusalem le Ŋutitotoŋkekenyuia ɖuɣi la, ame geɖewo xɔ eƒe ŋkɔ la dzi se, le esi wokpɔ nukunu siwo wɔm wòle la ta. 24 Ke Yesu ya meka ɖe wo dzi tututu o, elabena enya wo katã, 25 eye mehiã be ame aɖeke naɖi ɖase le amegbetɔ ŋu nɛ o, elabena enya nu si le amegbetɔ me.+\n^ Esia nye adagana si fia be womelɔ̃ ɖe nya aɖe dzi o. Nya “nyɔnu” si wozã mefia bubumademade ame ŋu o.\n^ Ðewohĩ kpezɔ siawo dometɔ ɖe sia ɖe xɔa tsi galɔn 12 va ɖo 17 (lita 44 va ɖo 66). Kpɔ Megbenyawo B14.\n^ Alo, “dzesi.”


Efesotɔwo 6 - Holy Bible [Ewe Bible 1913] - (Efe 6)\nMi ɖeviwo la, miɖo to mia dzilawo le Aƒetɔ la me, elabena esia le eteƒe.\n„bene wòanyo na wò, eye nana agbe didie le anyigba dzi!“\nMi dɔlawo la, miɖo to mia aƒetɔwo le ŋutilã nu kple vavã kpakple dzodzo nyanyanya le miaƒe dzimekɔkɔ me abe Kristo ene,\nmenye le ŋku me nuwɔwɔ me abe ameŋudzelawo ene o, ke boŋ abe Kristo ƒe dɔla, siwo woa Mawu ƒe lɔlɔ̃nu tso dzi me la ene:\nmitsɔ lɔlɔ̃nu nyui hesubɔ, abe Aƒetɔ lae miesubɔna ene, eye menye amewo o,\nesi mienyae bena, nu nyui, si ke amesiame wɔna la, eya ke wòaxɔ tso Aƒetɔ la gbɔ, nenye dɔla alo ablɔɖevi.\nEye mi aƒetɔwo, miwo nusiawo tɔgbe ke na wo; midzudzɔ ŋɔdzidodo, esi miawo hã mienyae be, mia kpli wo siaa ƒe Aƒetɔ la le dziƒo, eye ŋkumekpɔkpɔa ɖeke mele egbɔ o la ŋuti.\nEyata mikpla Mawu ƒe aʋawɔnu blibo la katã, bene míate ŋu anɔ te le ŋkeke vɔ̃ la dzi, eye ne miewu wo katã nu vɔ la, miakpɔ tsitrenɔnɔ.\nAzɔ la mitsi tre, eye mitsɔ nyateƒe bla miaƒe aliwo dzi, eye mido dzɔdzɔenyenye ƒe akɔtakpoxɔnu,\neye mitso dzadzraɖoɖi na ŋutifafa nyanyuie la bla miaƒe afɔ gɔme.\nHekpe ɖe nusiawo katã ŋuti la milé xɔse ƒe akpoxɔnu, si miate ŋu atsɔ atsi vɔ̃ɖitɔ la ƒe atsurɔ bibiawo la me ɖe asi.\nEye miɖo xoxo ƒe gakuku la, eye mihe Gbɔgbɔ ƒe yi, si nye mawunya la, ɖe asi.\nMitsɔ gbedodoɖa kple kukuɖeɖewo katã do gbe ɖa le ɣeawokatãɣi me le Gbɔgbɔ me, eye eyaŋuti minɔ ŋudzɔ, ne mianɔ kukuɖeɖewo dzi ɖaahe ɖe ame kɔkɔewo katã ta\nkple nye hã lanye, bena ne meke nu la, woatsɔ nya nam, bene makpe dzideƒo ana woanya nyanyuie la ƒe nya ɣaɣla,\nesi ŋuti menye ame dɔdɔ le kɔsɔkɔsɔ me, bene dzi nado ƒonye le eme, abe alesi wòdzem be, maƒo nu ene.\nKe bene miawo hã mianya alesi mele kple nusi wɔm mele la, mia nuvi lɔlɔ̃tɔ Tixiko, amesi nye subɔla nuteƒewɔla le Aƒetɔ me la, ana mianya nuwo katã;\nmedɔ amesia ɖo ɖe mia gbɔ le esia ŋuti, bene mianya alesi míele, eye ne wòafa akɔ na mia dziwo.\nŊutifafa kple lɔlɔ̃ kple xɔse, si tso Mawu, Fofo la kple Aƒetɔ Yesu Kristo gbɔ la, woana nɔviawo.\nAmenuveve nanɔ anyi kple amesiwo katã lɔ̃a mía Aƒetɔ Yesu Kristo ɖikaɖika la.


Hiob 36 | Biblia Le Internet Dzi | Xexe Yeye Gɔmeɖeɖe\nElihu kafu Mawu ƒe gãnyenye (1-33)\nEme nyona na toɖola; wogbea ame mavɔ̃mawu (11-13)\n‘Nufiala kae de Mawu nu?’ (22)\nHiob nedo Mawu ɖe dzi (24)\n“Mawu lolo wu ale si míate ŋu anya” (26)\nMawu kpɔ ŋusẽ ɖe tsidzadza kple dzikedzo dzi (27-33)\n36 Elihu yi eƒe nyawo dzi be: 2 “Gagbɔ dzi ɖi nam vie, ne maɖe nu me na wò,Elabena nyawo gali magblɔ ɖe Mawu nu. 3 Magblɔ nu sia nu si menya, nyemagblẽ ɖeke ɖi o,Eye maɖee afia be nye Wɔla la tɔe dzɔ.+ 4 Elabena nye nyawo menye alakpa kura o;Ame si ƒe nunya+ de blibo la tsɔ ɖe gbɔwò kpuie. 5 Ŋusẽtɔe+ Mawu nye, eye megbea ame aɖeke o;Eya sie gɔmesese deto le.* 6 Maxɔ ame vɔ̃ɖi aɖeke ɖe agbe o,+Ke boŋ atso afia dzɔdzɔe na ame si wote ɖe anyi.+ 7 Meɖea ŋku ɖa le ame dzɔdzɔewo ŋu o;+Eɖoa wo zi dzi le fiawo xa,*+ eye wòdoa wo ɖe dzi ɖaa. 8 Gake ne wode kunyowu woEye fukpekpe ƒe ka bla wo la, 9 Eɖea nu si wowɔ la fiaa wo,Si nye vo siwo woda, le dada ta. 10 Eʋua to na wo be woaxɔ ɖɔɖɔɖoEye wògblɔna na wo be woatrɔ tso woƒe mɔ vɔ̃wo dzi.+ 11 Ne woɖo toe hesubɔe la,Ekema eme anyo na wo le woƒe agbe me katã,Eye woƒe ƒewo awu enu nyuie.+ 12 Ke ne womeɖo to o la, ekema woatsi yi* nu,+Eye woaku le numanyamanya me. 13 Ame siwo mevɔ̃a Mawu le woƒe dziwo me o* la léa dziku ɖe dɔme. Ne ede ga wo hã, womedoa ɣli be woaxɔ na yewo o. 14 Woƒe agbe* nu atso le ɖekakpui dzodzoe me,+Le esi wobɔa ha kple ŋutsu siwo gbɔ ŋutsuwo dɔna le gbedoxɔ me ta.*+ 15 Ke Mawu ɖea ame siwo le fu kpem la tso woƒe fukpekpewo me;Eye wòʋua to na wo le teteɖeanyiɣi. 16 Ahe wò ɖa tso xaxa me+Ayi gbadzaƒe afi si nàvo le,+Atsɔ nuɖuɖu damiwo aɖo kplɔ̃ na wò atsɔ afa akɔ na wò.+ 17 Ekema wò dzi adze eme ne wodrɔ̃ ʋɔnu ame vɔ̃ɖiwo;+Ne wotso afia helé nya dzɔdzɔe me ɖe asi. 18 Gake kpɔ nyuie be dɔmedzoe nagahe wò de fewuɖuɖu me o,*+Eye mègana zãnu gã nakplɔ wò atrae o. 19 Ðe wò ɣlidodowoAlo wò dagbadagba aɖe wò tso xaxa mea?+ 20 Mègatsi dzi ɖe zã ƒe dodo ŋu,Esime amewo búna le wo nɔƒewo o. 21 Kpɔ nyuie be nàgatrɔ ɖe nu vɔ̃ɖi ŋu o,Be nàgatsɔ ema aɖɔli fukpekpe o.+ 22 Kpɔ ɖa! Mawu ƒe ŋusẽ do eya amea ɖe dzi;Nufiala kae de enu? 23 Ame kae fia mɔe,*+Alo gblɔ nɛ be, ‘Nu si nèwɔ la menyo o’?+ 24 Ðo ŋku edzi nàdo eƒe dɔwɔwɔ ɖe dzi,+Dɔwɔwɔ si ŋu amewo dzi ha le.+ 25 Ameƒomea katã kpɔ esia kple ŋku,Amegbetɔwo kpɔnɛ dũu tso adzɔge. 26 Ɛ̃, Mawu lolo wu ale si míate ŋu anya;+Eƒe ƒewo ƒe agbɔsɔsɔ gbɔ míaƒe gɔmesese ŋu.*+ 27 Ehea tsi toŋtoŋwo yia dzii;+Wozua tsidzadza tso eƒe afu me; 28 Ale be alilikpowo dzanɛ;+Eye wodzana ɖe amegbetɔwo dzi bababa. 29 Ðe ame aɖe ate ŋu ase ɖoɖo si nu alilikpowo le,Kple ale si dzi ɖea gbe tso eƒe agbadɔ me la gɔmea?+ 30 Kpɔ ale si wòklẽa eƒe dzikedzo*+ ɖe edzii,Kple ale si wòtsyɔa nu atsiaƒu ƒe gogloƒewo* dzii ɖa! 31 Elabena woawoe wòtsɔna léa dukɔwo ɖe te;*Eye wònaa nuɖuɖu wo le agbɔsɔsɔ me.+ 32 Etsyɔa asi dzikedzo dzi,Eye wòɖonɛ ɖe afi si wòdi.+ 33 Eƒe gbeɖeɖe le boblo domee,Lãhawo gɔ̃ hã le boblo dom ame si* gbɔna.\n^ Egɔmeɖeɖe tẽe, “Eya sie dzi senugɔme le.”\n^ Agate ŋu afia, “Enana fiawo nɔa zi dzi.”\n^ Egɔmeɖeɖe tẽe, “luʋɔ.”\n^ Agate ŋu afia, “Wo kple ŋutsu gbedoxɔmegbolowo nu ayi.”\n^ Alo, “nàsi akpe fewuɖutɔe o.”\n^ Agate ŋu afia, “Ame kae he nya ɖe eŋu; bia be wòaɖe eɖokui nu.”\n^ Alo, “me dzodzro meli o.”\n^ Egɔmeɖeɖe tẽe, “wòkekea eƒe kekeli.”\n^ Egɔmeɖeɖe tẽe, “kewo.”\n^ Agate ŋu afia, “wòtsɔna xɔna na dukɔwo.”\n^ Agate ŋu afia, “nu si.”


Romatɔwo 11 | Biblia Le Internet Dzi | Xexe Yeye Gɔmeɖeɖe\nMawu megbe eƒe dukɔa ɖikaa o (1-16)\nAmiti ƒe kpɔɖeŋu la (17-32)\nMawu ƒe nunya me goglo (33-36)\n11 Azɔ mele biabiam be, Ðe Mawu gbe eƒe dukɔ la?+ Gbeɖe! Elabena Israel-vie nye hã menye, Abraham ƒe dzidzimevi, tso Benyamin-toa me. 2 Mawu megbe eƒe dukɔ si ŋu wòtrɔ susu ɖo gbã la o.+ Ðe mienya nu si ŋɔŋlɔ la gblɔ le Eliya ŋu, ale si wòtso Israel nu na Mawu oa? 3 “Yehowa,* wowu wò nyagblɔɖilawo, wogbã wò vɔsamlekpuiwo gudugudu, nye ɖeka koe susɔ, eye fifia wole didim be yewoaɖe nye agbe* ɖa.”+ 4 Ke nya kae Mawu gblɔ nɛ? “Mesusɔ ame akpe adre ɖi na ɖokuinye, ame siwo medze klo na Baal o.”+ 5 Eya ta nenema kee le fifi ɣeyiɣia me hã la, ame susɔe+ aɖewo li siwo wotia to amenuveve me. 6 Ke ne amenuveve tae la,+ ekema meganye to dɔwɔwɔwo dzie o;+ ne menye nenema o la, ke amenuveve la meganye amenuveve o. 7 Ekema nu kae? Nu si tututu dim Israel le vevie la, eƒe asi mesu edzi o, ke ame siwo wotia ya ƒe asi su edzi.+ Wo dometɔ susɔeawo na woƒe nugɔmesese yi to,+ 8 abe ale si woŋlɔe ɖi ene be: “Mawu trɔ alɔ̃ tsu dɔdɔ ƒe gbɔgbɔ kɔ ɖe wo dzi,+ ena ŋku si mekpɔa nu o kple to si mesea nu o la wo va se ɖe egbe sia.”+ 9 David hã gblɔ be: “Na woƒe kplɔ̃ nazu ɖɔ, mɔ̃, nukikli kple tohehe na wo. 10 Na woƒe ŋkuwo dzi natsyɔ ne woagakpɔ nu o, eye na woƒe dzimegbe naxa gobaa ɣeawokatãɣi.”+ 11 Eya ta mele biabiam be, Ðe wokli nu hedze anyi keŋkeŋua? Gbeɖe! Ke boŋ woƒe afɔ baɖa ɖeɖe la zu ɖeɖekpɔkpɔ na dukɔwo me tɔwo, ale be wòana woaʋã ŋu.+ 12 Ke ne woƒe afɔ baɖa ɖeɖe la he yayra vɛ na xexea, eye ne wo dzi si ɖe kpɔtɔ la he yayra vɛ na dukɔwo me tɔwo ɖe,+ ekema ɖe woƒe xexlẽme blibo la mahee vɛ geɖe wu oa? 13 Azɔ mele nu ƒom na mi ame siwo nye dukɔwo me tɔwo. Esi menye apostolo na dukɔwo ta la,+ medoa nye subɔsubɔdɔ la ɖe dzi,+ 14 ne mato mɔ aɖe dzi ana nye ŋutɔ nye amewo* naʋã ŋu, ale be maɖe wo dometɔ aɖewo. 15 Elabena ne wo gbegbe+ la na wodzra xexea kple Mawu dome ɖo la, ekema nu kae wo xɔxɔ la anye, ne menye wo ɖeɖe tso ku me ava agbe me o? 16 Eye ne amɔwɔ ƒe akpa si nye kutsetse gbãtɔ la le kɔkɔe la, ekema amɔwɔ la katã hã le kɔkɔe; eye ne ke la le kɔkɔe la, ekema alɔawo hã le kɔkɔe. 17 Ke ne wolã alɔawo dometɔ aɖewo ɖa, eye wotsɔ wò, si nye gbemiti do ɖe susɔeawo dzi, eye nèzu gomekpɔla le amiti la ƒe ke si me nunyiame le me la, 18 ekema mèganɔ ɖokuiwò dom ɖe dzi ɖe alɔawo ŋu o. Ke ne èle ɖokuiwò dom ɖe dzi ɖe wo ŋu la,+ ɖo ŋku edzi be menye wòe lé ke la ɖe te o, ke boŋ ke lae lé wò ɖe te. 19 Azɔ àgblɔ be: “Wolã alɔwo ɖa, ale be woatsɔm ado ɖe wo teƒe.”+ 20 Enyo! Woƒe dzimaxɔse tae wolã wo ɖa ɖo,+ ke wò ya wò xɔsee na nèle tsitre.+ Mèganɔ ɖokuiwò dom ɖe dzi o, ke nɔ vɔvɔ̃m boŋ. 21 Elabena ne Mawu mekpɔ nublanui na alɔ siwo nye atia ŋutɔ ƒe dzɔdzɔmetɔwo o la, ekema makpɔ nublanui na wò hã o. 22 Eya ta kpɔ Mawu ƒe dɔmenyonyo+ kple ale si eƒe asi sẽna ɖe ame dzii ɖa. Eƒe asi sẽna ɖe ame siwo dze anyi la dzi,+ ke ne èkpɔtɔ le Mawu ƒe dɔmenyonyo la me la, anyo dɔme na wò ya; ne menye nenema o la, woalã wò hã ɖa. 23 Eye woawo gɔ̃ hã, ne womeyi edzi tsi woƒe dzimaxɔse la me o la, ekema woatsɔ wo ado ɖe edzi;+ elabena Mawu agate ŋu ado wo ɖe edzi ake. 24 Elabena ne wolã wò tso amiti si nye gbemetɔ tso dzɔdzɔme la ŋu, eye wotsɔ wò do ɖe amiti si nye abɔmetɔ dzi, si mele dzɔdzɔme nu o la, ekema ɖe womatsɔ esiawo, siwo nye dzɔdzɔmetɔ la, ado ɖe woawo ŋutɔwo ƒe amiti la dzi geɖe wu oa? 25 Nɔviwo, nyemedi be nya ɣaɣla kɔkɔe+ sia nanɔ manyamanya na mi o, ne miagabu mia ɖokuiwo nunyalawoe o: Israel ƒe nugɔmesese yi to va se ɖe esime dukɔwo me tɔwo ƒe xexlẽme blibo la de, 26 eye aleae woana ɖeɖe Israel+ blibo la. Abe ale si woŋlɔe ɖi ene be: “Ðela la atso Zion,+ eye wòaɖe mawumavɔmavɔ̃ ɖa tso Yakob gbɔ. 27 Eye esiae nye nubabla si anɔ nye kpli wo dome,+ ne meɖe woƒe nu vɔ̃wo ɖa.”+ 28 Nyateƒee, le nya nyui la gome la, wonye futɔwo le miaƒe viɖe ta; ke le Mawu ƒe tiatia la gome la, wonye lɔlɔ̃tɔwo le wo tɔgbuiwo ta.+ 29 Mawu ƒe nunanawo kple yɔyɔ la mavee o. 30 Elabena ale si ko mieɖo to Mawu tsã o,+ ke wokpɔ nublanui+ na mi azɔ le woƒe tomaɖomaɖo ta la,+ 31 nenema kee ame siawo hã meɖo to fifia o, eye nublanuikpɔkpɔ do tso eme na miawo, ale be woakpɔ nublanui na woawo hã azɔ. 32 Elabena Mawu tu nu ɖe wo katã nu ɖe tomaɖomaɖo me,+ ale be wòakpɔ nublanui na wo katã.+ 33 Oo, Mawu ƒe kesinɔnuwo kple nunya kpakple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me o ale! 34 Elabena “ame kae va nya Yehowa* ƒe tamesusu, alo ame kae zu eƒe aɖaŋuɖola?”+ 35 Alo, “ame kae na nui gbã, ne wòaɖo eteƒe nɛ?”+ 36 Elabena nuwo katã tso egbɔ, eyae tsɔ wo na, eye wonye etɔ. Etɔ nanye ŋutikɔkɔe yi mavɔmavɔ me. Amen.\n^ Egɔmeɖeɖe tẽe, “ŋutilã.”


Luka 20 | Biblia Le Internet Dzi | Xexe Yeye Gɔmeɖeɖe (1984)\n20 Le ŋkekeawo dometɔ ɖeka dzi, esi wònɔ nu fiam amewo le gbedoxɔa me henɔ gbeƒã ɖem nya nyuia la, nunɔlawo ƒe tatɔwo kple agbalẽfialawo kpakple amegãawo va egbɔ, 2 eye woxɔ edzi gblɔ nɛ be: “Gblɔ ŋusẽ si nètsɔ le nu siawo wɔm alo ame si na ŋusẽ sia wò la na mí.” 3 Eɖo eŋu na wo gblɔ be: “Nye hã mabia nya ɖeka mi, ne miagblɔe nam: 4 Dziƒoe Yohanes ƒe nyɔnyrɔnana la tso loo alo amegbetɔwo gbɔe wòtso?” 5 Ale wolée kpɔ le wo nɔewo dome, gblɔ be: “Ne míegblɔ be: ‘Dziƒoe wòtso’ la, agblɔ be, ‘Ekema nu ka tae miexɔ eyama dzi se o?’ 6 Gake ne míegblɔ be: ‘Etso amewo gbɔ la,’ dukɔ blibo la aƒu kpe mí, elabena woka ɖe edzi be Yohanes nye nyagblɔɖila.” 7 Eya ta woɖo eŋu be yewomenya etsoƒe o. 8 Eye Yesu gblɔ na wo be: “Nye hã nyemele ŋusẽ si metsɔna wɔa nu siawoe la gblɔ ge na mi o.” 9 Eye wòde asi kpɔɖeŋu sia wɔwɔ me na ameawo be: “Ame aɖe de waingble, eye wòtsɔe de asi na agbledela aɖewo, eye wòzɔ mɔ yi duta hena ɣeyiɣi didi aɖe. 10 Ke esi nuŋeɣi ɖo la, edɔ eƒe kluvi ɖeka ɖe agbledelaawo gbɔ, be woatsɔ waingble la me kutsetse la ƒe ɖe anae. Ke agbledelaawo ƒoe hegbugbɔe ɖo ɖa asi ƒuƒlu. 11 Gake egagbugbɔ dɔ kluvi bubu ɖe wo gbɔ. Woƒo esia hã hedo vloe, eye wogbugbɔe ɖo ɖa asi ƒuƒlu. 12 Ke egadɔ etɔ̃lia ɖa; wode abi ame sia hã ŋu, eye wokɔe ƒu gbe. 13 Ke waingbletɔ la gblɔ be: ‘Nu ka wɔ ge mala? Madɔ vinye si gbɔ nyemelɔ̃a nu le o la ɖa. Ðewohĩ woabu ame sia ya.’ 14 Esi agbledelaawo ƒe ŋku klii la, wode adaŋu le wo nɔewo dome gblɔ be: ‘Ame siae nye domenyila la; mina míawui, ne domenyinu la nazu mía tɔ.’ 15 Ale wokɔe ƒu gbe ɖe waingble la godo, eye wowui. Ke nu kae waingbletɔ la awɔ wo? 16 Ava, eye wòatsrɔ̃ agbledela siawo, eye wòatsɔ waingble la ade asi na ame bubuwo.” Esi wose nya sia la, wogblɔ be: “Madzɔ akpɔ o!” 17 Gake ekpɔ wo dũu hegblɔ be: “Ke nya sia si woŋlɔ ɖi be, ‘Kpe si xɔtulawo gbe la, esiae va zu dzogoedzikpe vevitɔ,’ la gɔme ɖe? 18 Ame sia ame si adze kpe ma dzi la, agbã gudugudu. Eye ame sia ame si dzi wòage adze la, atui memie.” 19 Eya ta agbalẽfialawo kple nunɔlawo ƒe tatɔwo nɔ didim be yewoƒe asi nasu edzi le gaƒoƒo ma tututu me, gake wonɔ vɔvɔ̃m na dukɔ la; elabena wokpɔe dze sii be yewo tae wòwɔ kpɔɖeŋu sia ɖo. 20 Eye esi woɖiae nyuie vɔ la, wodɔ ame aɖewo, hedo ŋugbe na wo le adza me, be woawɔ wo ɖokuiwo ame dzɔdzɔewo, ne woalée le eƒe nuƒo me, bene woatsɔe ade asi na dziɖuɖua kple nutomefia ƒe ŋusẽ. 21 Eye wobiae gblɔ be: “Nufiala, míenyae be èƒoa nu hefia nu nyateƒetɔe, eye be mèkpɔa ame ŋkume o, ke boŋ èfiaa Mawu ƒe mɔ la le nyateƒe nu: 22 Ðe se ɖe mɔ be míaxe adzɔ na Kaisaroa, alo se meɖe mɔ o?” 23 Gake ekpɔ woƒe ayemenuwɔwɔa, eye wògblɔ na wo be: 24 “Mitsɔ denario ɖeka fiam. Ame ka ƒe nɔnɔmetata kple nuŋɔŋlɔ ye le edzi?” Wogblɔ be: “Kaisaro tɔe.” 25 Egblɔ na wo be: “Ekema mitsɔ nu siwo nye Kaisaro tɔ la na Kaisaro, gake nu siwo nye Mawu tɔ la, na Mawu.” 26 Nyateƒee, womete ŋu lée le nya sia me le ameawo ŋkume o, gake esi eƒe ŋuɖoɖoa wɔ nuku na wo ta la, wozi ɖoɖoe. 27 Gake Zadukitɔwo, ame siwo gblɔna be tsitretsitsi aɖeke meli o la, dometɔ aɖewo va hebiae 28 gblɔ be: “Nufiala, Mose ŋlɔ ɖi na mí be: ‘Ne ame aɖe nɔviŋutsu si si srɔ̃ le ku, gake vi mele esi o la, ele be nɔvia naxɔ nyɔnua aɖe, eye wòado ƒome ɖi na nɔvia.’ 29 Edzɔ be nɔviŋutsu adre aɖewo nɔ anyi; eye gbãtɔa ɖe srɔ̃, gake medzi vi aɖeke hafi ku o. 30 Eya ta evelia 31 kple etɔ̃lia ɖe nyɔnua. Eye nenema wo ame adre la katã ɖee: gake womegblẽ viwo ɖi o, eye woku. 32 Mlɔeba la, nyɔnu la hã ku. 33 Eya ta le tsitretsitsia me ɖe, wo dometɔ ka srɔ̃e wòava zu? Elabena wo ame adre la katã ɖee kpɔ.” 34 Yesu gblɔ na wo be: “Nuɖoanyi sia me viwo ɖea srɔ̃, eye wotsɔa wo nana woɖena, 35 gake ame siwo wobu be, wodze be woƒe asi nasu nuɖoanyi ma kple tsitretsitsi tso ame kukuwo dome dzi ya meɖea srɔ̃ o, eye wometsɔa wo nana be woaɖe hã o. 36 Le nyateƒe me la, womagate ŋu aku hã o, elabena wole abe mawudɔlawo ene, eye wonye Mawu ƒe viwo le esi wonye tsitretsitsi ƒe viwo ta. 37 Gake be woafɔ ame kukuwo la, Mose hã gblɔe le ŋuve ŋuti nuŋlɔɖia me, esi wòyɔ Yehowa be ‘Abraham ƒe Mawu kple Isak ƒe Mawu kple Yakob ƒe Mawu.’ 38 Menye ame kukuwo ƒe Mawue wònye o, ke boŋ agbagbeawo tɔe, elabena wo katã wole agbe nɛ.” 39 Eye agbalẽfialawo dometɔ aɖewo ɖo eŋu gblɔ nɛ bena: “Nufiala, èƒo nu nyuie.” 40 Eye womegate ŋu do dzi bia nya ɖeka pɛ hãe o. 41 Eye wògblɔ na wo be: “Aleke wɔ wogblɔna be David vie Kristo la nye? 42 Elabena David ŋutɔ gblɔ le Psalmowo ƒe agbalẽa me be: ‘Yehowa gblɔ na nye Aƒetɔ be: “Bɔbɔ nɔ anyi ɖe nye nuɖusi me, 43 va se ɖe esime matsɔ wò futɔwo awɔ wò afɔɖodzinui.”’ 44 Eya ta David yɔe be ‘Aƒetɔ’; ekema aleke wɔ wònye via?” 45 Eye esi ameawo katã nɔ to ɖom la, egblɔ na nusrɔ̃lawo be: 46 “Mikpɔ mia ɖokui dzi nyuie le agbalẽfiala siwo dina be yewoanɔ awu ʋlayawo me anɔ tsatsam, eye wolɔ̃a gbedonamewo le asi me, kple ŋgɔgbezikpuiwo dzi nɔnɔ le ƒuƒoƒewo, kpakple bubunɔƒewo nɔnɔ le fiẽnuɖuƒewo la ŋu, 47 ame siwo baa ahosiwo hexɔa woƒe aƒewo le wo si, eye wowɔa ameŋkumenu nɔa gbe legbewo dom ɖa. Ame siawo ƒe ʋɔnudɔdrɔ̃ le sesẽ ge wu.”


Edzɔ dzi na mí ŋutɔ be èdi ɣeyiɣi tsɔ dzro agbalẽ sia me be yeanya Yehowa Ðasefowo nyuie, be yeasrɔ̃ nu tso míaƒe dɔwo ŋu ahakpɔ ale si míaƒe habɔbɔa le ŋutɔŋutɔ. Míeka ɖe edzi be agbalẽ sia kpe ɖe ŋuwò nèkpɔe be míawoe le Yehowa ƒe lɔlɔ̃nu wɔm egbea. Míele dzi dem ƒo na wò be nàyi edzi anɔ nu geɖe srɔ̃m tso Mawu ŋu, anɔ nu siwo srɔ̃m nèle la gblɔm na ƒowòmetɔwo kple xɔ̃wòwo, eye nànɔ ha dem kpli mí edziedzi le míaƒe Kristotɔwo ƒe kpekpewo me.—Hebritɔwo 10:23-25.\nZi ale si nèle nu geɖe srɔ̃m tso Yehowa ŋu la, zi nenemae nàva kpɔe be eyama lɔ̃ ye vavã. Esia aʋã wò nàwɔ nu sia nu si hiã atsɔ aɖee afia be ye hã yelɔ̃e. (1 Yohanes 4:8-10, 19) Gake alekee nàte ŋu aɖe esia afia le wò agbenɔnɔ me? Vi kae agbenɔnɔ ɖe agbenyuinɔnɔ ŋuti se siwo Mawu de na mí nu aɖe na wò? Eye nu kae akpe ɖe ŋuwò nàdi be yeawɔ ɖeka kpli mí le Mawu ƒe lɔlɔ̃nu wɔwɔ me? Adzɔ dzi na ame si le Biblia srɔ̃m kpli wò be yeakpe ɖe ŋuwò nàkpɔ ŋuɖoɖo na nya siawo ale be mia kple wò ƒomea miate ŋu ‘adzra mia ɖokui ɖo ɖe Mawu ƒe lɔlɔ̃ la me hena agbe mavɔ kpɔkpɔ.’—Yuda 21.\nMíele dzi dem ƒo na wò be nàyi edzi awɔ ŋgɔyiyi geɖe le nyateƒea ƒe sidzedze me to agbalẽ evelia si nye “Midzra Mia Ðokui Ðo Ðe Mawu Ƒe Lɔlɔ̃ La Me” sɔsrɔ̃ me


Xexe si me Atikevɔ̃ɖizazã Manɔ O—Ava Kpuie\nÀte ŋu akpɔ xexe aɖe si me atikevɔ̃ɖizazã mele o la le susu mea?\nDUKƆ ƑOƑUAWO ƒe Dɔdzikpɔlagã Kofi Annan bia tso dukɔwo katã si be woadze agbagba be woahe xexe ma tɔgbe vɛ. Egblɔ be: “Ele be míaɖe afɔ yeye awɔ aʋa kple vɔ̃ɖinyenye sia dzinɔameƒotɔe; dɔvɔ̃ sia dze mía vi gbogbo aɖewo dzi.”\nTogbɔ be ŋgɔnɔlawo alɔ̃ be yewoaɖe atike manɔsenuwo wɔwɔ kple wo mama dzi akpɔtɔ hã la, enye dɔ sesẽ. Hennadiy Udovenko si tso Ukraine, amesi nye Dukɔ Ƒoƒuawo ƒe Aɖaŋudehagã ƒe ƒuƒoƒo tɔxɛ aɖe nu nɔla, gblɔ be “esi dɔlar biliɔn 400 kple edzivɔ ƒe akɔntae wobu be wokpɔna le atikevɔ̃ɖisitsatsa me ƒe sia ƒe ta la, enye vivimesitsatsa siwo me wokpɔa ga geɖe le la dometɔ ɖeka, . . . si ate ŋu agblẽ nu le xexeame katã ƒe ganyawo ŋu alo atɔtɔe.” Egblɔ kpee be atikevɔ̃ɖi ƒe kuxia “va zu xexeame katã ƒe kuxi eye dukɔ aɖeke medo le afɔku sia me o.”\nXexe si me atikevɔ̃ɖiwo mele o kpɔkpɔ le susu me nye nu sesẽ. Le nyateƒe me la, amegbetɔ dziɖuɖuwo ɖee fia be yewomate ŋu aɖe wo ɖa o. Ke hã, ame aɖeke mate ŋu axe mɔ na Mawu Ŋusẽkatãtɔ la be wòagawɔ eƒe tameɖoɖo be yeahe anyigba dzi paradiso si me woakpɔ seselelãme, ŋutilã me, kple gbɔgbɔ me nuhiahiã ɖesiaɖe gbɔ le la vɛ o. (Psalmo 145:16; Luka 23:43; Petro II, 3:13) Nyagblɔɖila Yesaya gblɔ be Mawu ƒe nya ‘magbugbɔ ayi egbɔ ƒuƒlu o, negbe ɖe wòwɔ eƒe lɔlɔ̃nu, eye wòwɔ nusi gbe wòɖoe ɖo la hafi.’—Yesaya 55:11.\nViɖe ɖedzesiwo ate ŋu ado tso ŋugbedodo mawo dzixɔxɔse me fifia gɔ̃ hã. Le kpɔɖeŋu me, Edmundo nye atikevɔ̃ɖizãla tsã. Gake dzɔdzɔenyenyexexe yeye si ƒe ŋugbe Biblia do la dzixɔxɔse na wògbugbɔ dzro eɖokui me. Nya si Edmundo gblɔ fifia enye: “Aleke gbegbee megu ɣeyiɣi na ɖokuinye movidzɔdzɔtɔe enye si.” Esi wòdi vevie be Mawu nayi edzi akpɔ ŋudzedze ɖe ye ŋu ta la, eʋãe wòdi fifia be yeadzudzɔ atikevɔ̃ɖi zazã. Ẽ, Mawu kple eƒe ŋugbedodowo ŋuti sidzedze ate ŋu aʋã mí fifia be ‘míado amenyenye yeye, si wowɔ le Mawu ƒe nɔnɔme nu le nyateƒe la ƒe dzɔdzɔenyenye kple kɔkɔenyenye me.’—Efesotɔwo 4:24.\nAme gbogbo aɖewo siwo nye atikevɔ̃ɖizãlawo tsã hã va le ƒomedodo kplikplikpli me kple wo Wɔla. Gɔmesese tɔxɛ aɖe le hakpala ƒe nyawo ŋu na amesiawo: “Megaɖo ŋu nye ɖevimenuvɔ̃wo kple nye dzidadawo o, ke boŋ ɖo ŋku dzinye le wò amenuveve kple wò dɔmenyo ta, Yehowa! Yehowa ƒe dɔme nyo, eye wòwɔa nuteƒe, elabena efiaa mɔ nuvɔ̃wɔlawo.” (Psalmo 25:7, 8) Akɔfafa ka gbegbee nye si wònye na dzila siwo ƒe viwo dze go la be woanya be wo viwo ate ŋu atrɔ! To kutrikuku geɖe me la, dzilawo ate ŋu akpe ɖe wo viwo ŋu be woatsi tre ɖe atikevɔ̃ɖizazã ƒe dɔvɔ̃a ŋu eye bena “woƒe asi nasu agbe vavã,” si woanɔ le Mawu ƒe xexe yeyea me la dzi.—Timoteo I, 6:19.\nAgbenɔnɔ le Mawu ƒe xexe yeyea me ƒe mɔkpɔkpɔa ʋã atikevɔ̃ɖizãla geɖe wotrɔ woƒe agbenɔnɔ\nƉoe Ɖe Amewo Ɖoe Ɖe Amewo Xexe si me Atikevɔ̃ɖizazã Manɔ O—Ava Kpuie\ng03 4/8 axa 10


GBE BUBU Armenian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Polish Portuguese Rarotongan Romanian Sepedi Sesotho (Lesotho) Setswana Silozi Slovak Slovenian Sranantongo Swahili Tsonga Turkish Ukrainian\nDZI dzɔ ɖekakpui la eye wòwɔ nuku nɛ ŋutɔ. Menɔ mɔ kpɔm na nu si dzɔ la kura o. Dzeɖoɖo si yi edzi le woa kple Yehowa Ðasefo eve aɖewo dome la na nuwo me kɔ nɛ ale gbegbe. Susu si tae Mawu ɖe mɔ fukpekpe li ɖo la nye nya si nɔ fu ɖem nɛ hena ƒe geɖe, gake fifia la, wozã Biblia tsɔ ɖe nu me nɛ eme kɔ nyuie. Menya kura be nyatakaka vevi dedzigbɔname mawo gbegbe le Biblia me o.\nMiniti ʋɛ aɖewo le Ðasefoawo ƒe dzodzo megbe la, nyɔnu si ƒe aƒe me wòle la lũ ɖe edzi le xɔa me hebiae dzikutɔe be, “Ame kawoe ame mawo nye?”\nEwɔ mo yaa na ɖekakpuia ale gbegbe be mete ŋu ɖo nya aɖeke ŋu nɛ o.\nNyɔnua do ɣli be, “Menya ame siwo wonye, ne megakpɔ woƒe afɔ le gbɔwò ake la, teƒe bubu koe nàɖadi xɔ le ahaya!”\nEdo go hetu ʋɔa sesĩe hedzo.\nKristo Yomedzela Vavãwo Kpɔa Mɔ Na Yometiti\nMenye numadzɔkpɔe nu si dzɔ ɖe ɖekakpui sia dzi la nye o. Mawu ƒe Nya, Biblia, ɖe nu me be: “Ame siwo katã dina be yewoanɔ agbe le ɖokuitsɔtsɔ na Mawu nu le Kristo Yesu me la, woati woawo hã yome.” (2 Timoteo 3:12) Ame akpa gãtɔ mekpɔa ŋudzedze ɖe Kristotɔ vavãwo ŋu egbea o, eye nenema ko wònɔ tso gbe aɖe gbe ke. Nu ka tae? Apostolo Yohanes gblɔ na hati Kristotɔwo be: “Míenyae be Mawu me míetso, gake xexe blibo la katã le vɔ̃ɖitɔ la ƒe ŋusẽ te.” Woƒo nu tso Satana Abosam ŋu hã be ele abe “dzata, si le gbe ɖem ene, eye wòle ame dim be yeami.” (1 Yohanes 5:19; 1 Petro 5:8) Amegbetɔvɔvɔ̃ nye Satana ƒe aʋawɔnu veviwo dometɔ ɖeka.\nWoɖu fewu le Yesu Kristo, ame si wɔ nu nyui geɖe, eye mewɔ nu vɔ̃ aɖeke o la gɔ̃ hã ŋu heti eyome. Egblɔ be: “Wolé fum dzodzro.” (Yohanes 15:25) Le zã si do ŋgɔ na eƒe ku me la, etsɔ nya siawo dzra eƒe nusrɔ̃lawo ɖo be: “Ne xexea léa fu mi la, mienyae be elé fum gbã hafi lé fu mi. Nya si megblɔ na mi la nenɔ susu me na mi be: Kluvi mewua eƒe aƒetɔ o. Ne woti yonyeme la, ekema woati miawo hã mia yome.”—Yohanes 15:18, 20.\nLe esia ta esesẽna na ame geɖe be yewoatiae be yewoanɔ tadedeagu vavãtɔa ƒe akpa dzi. Biblia gblɔ tso ame aɖewo siwo nɔ Yesu dim ɣeaɖeɣi la ŋu be: “Ame aɖeke menɔ nu ƒom le eŋu le gaglãgbe o, elabena wonɔ vɔvɔ̃m na Yudatɔwo.” (Yohanes 7:13; 12:42) Subɔsubɔhakplɔla siwo nɔ anyi ɣemaɣi la gblɔ tsɔ do ŋɔdzi na amewo be yewoanya ame sia ame si axɔ Kristo dzi ase la ɖa le ƒuƒoƒea. Ale vɔvɔ̃ na amegbetɔ wɔe be ame geɖe mete ŋu zu Kristotɔ o.—Dɔwɔwɔwo 5:13.\nEmegbe esi wova ɖo Kristotɔnyenye anyi la, míexlẽ nu tso “yometiti gã” aɖe si wohe va hame si nɔ Yerusalem dzi la ŋuti. (Dɔwɔwɔwo 8:1) Le nyateƒe me la, Kristotɔwo to yometiti geɖe me le Roma Fiaɖuƒea me. Ame ŋkuta siwo nɔ Roma la gblɔ na apostolo Paulo be: “Míenyae be woƒoa nu tsia tsitre ɖe kɔmama sia ŋu le afi sia afi.” (Dɔwɔwɔwo 28:22) Nyateƒee, woti Kristotɔ vavãwo yome le teƒe geɖewo.\nEgbea kura gɔ̃ hã la, Satana gazãa amegbetɔ vɔvɔ̃ ƒe aʋawɔnua tsɔ xea mɔ na ame geɖewo be woagazu Kristo yomedzela vavãwo o. Dzianukwaretɔ siwo Yehowa Ðasefowo srɔ̃a Biblia kplii la doa go tsitretsiɖeŋu alo fewuɖuɖuwo le suku, le dɔme, le woƒe nutoa me, alo le wo xɔlɔ̃wo dome. Ðewohĩ woanɔ vɔvɔ̃m be amewo maganɔ bubu dem yewo ŋu o, yewo xɔlɔ̃wo agbe yewo, alo be ŋutilãmekpekpeɖeŋu aɖewo magasu yewo si o. Le kɔƒenuto aɖewo me la, agbledelawo avɔ̃ be yewoƒe aƒelikawo agbe kpekpeɖeŋunana yewo le nuŋeɣiwo, alo be woagbe yewoƒe lãhawo ta kpɔkpɔ. Togbɔ be ele alea hã la, ame miliɔn geɖewo ɖoe kplikpaa be yewoaɖo ŋu ɖe Mawu ŋu ahanɔ agbe ɖe Mawu ƒe Nya la me mɔfiamewo nu le Yesu Kristo sɔsrɔ̃ me. Eye Yehowa yraa wo ɖe esia ta.\nNu Si Ta Míavɔ̃ Mawu, Ke Menye Amegbetɔ O\nBiblia xlɔ̃ nu mí be míavɔ̃ Mawu, ke menye amegbetɔ o. Egblɔ be: “Yehowa vɔvɔ̃ enye nunya ƒe gɔmetoto.” (Psalmo 111:10) Menye vɔvɔ̃ si naa dzidzi ƒoa ame ye nye esia o, ke boŋ enye vɔvɔ̃ nyuitɔ be míagawɔ naneke si madze míaƒe Agbenala la ŋu o. Enye nya si do ƒome kplikplikpli kple lɔlɔ̃. Gake nu ka tae wòle be míavɔ̃ Mawu, ke menye amegbetɔ o? Mina míadzro susu atɔ̃ aɖewo me akpɔ.\n1 Yehowae nye Dziɖula Gãtɔ. Yehowa ƒe ŋusẽ ƒo amegbetɔ ɖe sia ɖe tɔ ta sãsãsã. Ne míevɔ̃a Mawu la, ke míele eɖem le fiafiam be míetiae be míele Ŋusẽkatãtɔ, ame si ƒe ŋku me “dukɔwo le abe tsi toŋtoŋ le ze ŋu ene” la ƒe akpa dzi. (Yesaya 40:15) Esi wònye be Mawu nye ŋusẽkatãtɔ ta la, ŋusẽ le esi be wòagblẽ “lãnu sia lãnu, si wotu ɖe” ame siwo wɔa nuteƒe nɛ ŋu la dome. (Yesaya 54:17) Esi wònye Yehowae atso nya me le ame siwo dze akpɔ agbe mavɔ ŋu ta la, nunya anɔ eme be míagaɖe mɔ gbeɖe be naneke nana míadzudzɔ nusrɔsrɔ̃ tso eŋu o.—Nyaɖeɖefia 14:6, 7.\n2 Mawu akpe ɖe mía ŋu eye wòakpɔ mía ta. Biblia gblɔ le Lododowo 29:25 be: ‘Amegbetɔvɔvɔ̃ mɔ̃e wònye ɖea ame; ke ame si ɖoa dzi ɖe Yehowa ŋu la, woakpɔ eta.’ Amegbetɔvɔvɔ̃ nye mɔ̃ elabena ate ŋu ana míanɔ vɔvɔ̃m na eɖeɖefia be míexɔ Mawu dzi se. Mawu na kakaɖedzi mí le eƒe ameɖeŋusẽ ŋu esi wògblɔ be: “Mègavɔ̃ o, elabena meli kpli wò; ŋɔ megadzi wò o, elabena nyee nye wò Mawu, mali ke wò, makpe ɖe ŋuwò, eye matsɔ nye xɔname ƒe nuɖusi alé wò.”—Yesaya 41:10.\n3 Mawu lɔ̃a ame siwo tena ɖe eŋu. Apostolo Paulo ŋlɔ nya ʋãme siawo be: “Meka ɖe edzi bliboe be, ku alo agbe alo mawudɔlawo alo dziɖuɖuwo alo nu siwo li fifia alo nu siwo le vava ge alo ŋusẽwo alo kɔkɔƒe alo gogloƒe alo nuwɔwɔ bubu aɖeke, mate ŋu ama mí ɖa tso Mawu ƒe lɔlɔ̃, si le Kristo Yesu, mía Aƒetɔ, me la gbɔ o.” (Romatɔwo 8:37-39) Ne míesrɔ̃ ale si míaka ɖe Mawu dzi ahaɖo toe la, míate ŋu ase vivi le Xexea Katã Dziɖula Gãtɔ ƒe lɔlɔ̃ si nu metsona gbeɖe o la me. Mɔnukpɔkpɔ gã ka gbegbee nye esi!\n4 Míekpɔa ŋudzedze gã aɖe ɖe nu siwo katã Mawu wɔ na mí la ŋu. Yehowae nye mía Wɔla, ame si na míele agbe. Tsɔ kpe ɖe eŋu la, menye agbemenuhiahiãwo koe wònana mí o, ke etsɔa nu siwo nana agbe vivia ame nu hedoa dzidzɔ na ame la hã kpee na mí. Le nyateƒe me la, eyae nye nunana nyui ɖe sia ɖe Nala. (Yakobo 1:17) David, ame si nye nuteƒewɔla si kpɔ ŋudzedze ɖe Mawu ƒe amenuveve ŋu la ŋlɔ bena: “Yehowa, nye Mawu, wò nukunu kple wò tamesusu, siwo nèɖe fia ɖe mía ŋu la, sɔ gbɔ . . . Womele xexlẽ me o.”—Psalmo 40:6.\n5 Ame siwo tiaa mía yome la dometɔ aɖewo ate ŋu ava trɔ. Àte ŋu akpe ɖe ame siwo tsia tsitre ɖe ŋuwò la ŋu to tamanamana kple wò Mawu vɔvɔ̃ kpakple lɔlɔ̃ si le asiwò na eyama la me léle ɖe asi goŋgoŋ me. Bu Yesu ƒe ƒometɔwo ŋu kpɔ. Le gɔmedzedzea me la, womexɔ edzi se o, eye wogblɔ gɔ̃ hã be: “Eƒe tagbɔ le gbegblẽm.” (Marko 3:21; Yohanes 7:5) Gake le Yesu ƒe ku kple tsitretsitsi megbe la, wo dometɔ geɖewo va zu xɔsetɔwo. Yesu nɔviŋutsu Yakobo kple Yuda va kpɔ gome le Biblia ŋɔŋlɔ me gɔ̃ hã. Nenema kee wònɔ le yometila sẽŋuta Saul, si va zu apostolo Paulo la hã gome. Ame siwo tiaa mía yome egbea la gɔ̃ hã ate ŋu ava kpɔe adze sii be míawo sie Biblia me nyateƒea le le esi míenɔa te sesĩe dzinɔameƒotɔe heléa nuteƒewɔwɔ me ɖe asi ta.—1 Timoteo 1:13.\nBu Aberash si nye nyɔnu aɖe si le Afrika, si nɔ gbe dom ɖa be yeake ɖe Mawu ŋuti nyateƒea ŋu la ŋu kpɔ. Esi Yehowa Ðasefowo te Biblia sɔsrɔ̃ kplii la, eƒe ƒometɔwo kple subɔsubɔhaŋgɔnɔlawo tsi tsitre ɖe eŋu kutɔkutɔe. Eƒe ƒomea me tɔ aɖewo siwo hã wonɔ Biblia srɔ̃m kplii la va na ta le amegbetɔ vɔvɔ̃ ta. Gake edo gbe ɖa na Mawu bia ŋusẽdodo kple dzideƒo, eye wòwɔ ŋgɔyiyi va xɔ nyɔnyrɔ zu Yehowa Ðasefowo dometɔ ɖeka. Nu kae do tso eme? Dzi ɖo eƒe ƒometɔ enyi ƒo, wogana wova le Biblia srɔ̃m kpli wo, eye wole gbɔgbɔmeŋgɔyiyi nyuiwo wɔm.\nÀte Ŋu Aɖu Amegbetɔvɔvɔ̃ Dzi\nBe nàƒo asa na amegbetɔvɔvɔ̃ ƒe mɔ̃ me dzedze la, wɔ nu sia nu si nàte ŋui nàtsɔ ado ŋusẽ lɔlɔ̃ si le asiwò na Mawu. Àte ŋu awɔ esia to Biblia sɔsrɔ̃ kple ŋugbledede tso mawunyakpukpui aɖewo abe Hebritɔwo 13:6 ene ŋu, si gblɔ be: “Yehowa ye nye nye kpeɖeŋutɔ; nyemavɔ̃ o. Nu kae amegbetɔ ate ŋu awɔm?” Mègaŋlɔ susu siwo tae Mawu vɔvɔ̃, ke menye amegbetɔvɔvɔ̃ o, nye nu nyuitɔ kekeake kple nu si me nunya le la be o.\nYayra siwo dona tso nu siwo nèsrɔ̃ tso Biblia me la dzi wɔwɔ me la hã nenɔ susu me na wò. Àte ŋu akpɔ ŋuɖoɖo fakɔnamewo na agbemebiabia vevitɔwo. Nunya si nàtsɔ akpɔ agbemekuxiwo gbɔ la hã ate ŋu asu asiwò. Togbɔ be míele nɔnɔme sesẽwo me tom egbea hã la, mɔkpɔkpɔ dodzidzɔname aɖe ate ŋu asu asiwò. Eye àte ŋu ate ɖe Mawu ŋusẽkatãtɔ la ŋu le gbedodoɖa me ɣesiaɣi.\nApostolo Yohanes ŋlɔ bena: “Xexea nu va yina, nenema kee nye eƒe nudzodzro la hã, ke ame si wɔa Mawu ƒe lɔlɔ̃nu la nɔa anyi yi mavɔmavɔ me.” (1 Yohanes 2:17) Fifiae nye ɣeyiɣi si me wòle be míanɔ te sesĩe ahazɔ le Mawu vɔvɔ̃ me. Le esi teƒe be nàna amegbetɔvɔvɔ̃ naɖu dziwò la, àte ŋu atiae be yeawɔ ɖe Mawu ƒe nuxlɔ̃ame sia dzi be: ‘Vinye, dze nunya, be nado dzidzɔ na nye dzi, ne mate ŋu aɖo nya ŋu na ame siwo le alɔme ɖem le ŋunye.’ (Lododowo 27:11) Mɔnukpɔkpɔ gã ka gbegbee nye esi!\nÐo ŋku edzi be amegbetɔ aɖeke mate ŋu ana nu si Mawu dzra ɖo ɖi na ame siwo vɔ̃nɛ la wò o: “Kesinɔnu, bubu kple agbe enye fetu tso ɖokuibɔbɔ kple Yehowa vɔvɔ̃ me.”—Lododowo 22:4.\nDzinɔameƒo si Aberash ɖe fia la wɔe be eƒe ƒometɔ enyi kpɔtɔ le vivi sem le Biblia nusɔsrɔ̃ me


Agbemeŋutinya: Mekpɔ Fofo Yeye Ðe Esi Bu Nam La Teƒe | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Colombia Tokunɔgbe Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korea Tokunɔgbe Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Tokunɔgbe Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nAbe ale si Gerrit Lösch Gblɔe ene\nWODZI fofonye le Graz, Austria, le ƒe 1899 me, eya ta sɔhɛ ko wònye esime Xexemeʋa I dze egɔme. Esi Xexemeʋa II dze egɔme le ƒe 1939 me teti la, wozi edzi de asrafodɔ me le Germany. Nublanuitɔe la, eku le aʋagbedzi le ƒe 1943 me le Russia. Alea wòdzɔe be fofonye bu ɖem esi mexɔ abe ƒe eve pɛ ko ene. Mɔnukpɔkpɔ mesu asinye medze sii o, eye mesusua fofonye ŋutɔ, vevietɔ esi mekpɔe be nye sukuhati akpa gãtɔ fofowo le agbe. Emegbe meva srɔ̃ nu tso mía Fofo gãtɔ si le dziƒo, si mekuna o la ŋu esi menye ɖekakpui, eye esia fa akɔ nam geɖe.—Hab. 1:12.\nESI MENYE SCOUT VI\nEsi mexɔ ƒe adre la, mege ɖe sɔhɛwo ƒe habɔbɔ si woyɔna be Scout me. Britain-srafo Robert Stephenson Smyth Baden-Powell ye ɖo Scout viwo ƒe xexea me katã ƒe ha na sɔhɛ ŋutsuviwo le ƒe 1908 me le Great Britain. Le ƒe 1916 me la, egaɖo ɖeviwo ƒe habɔbɔ si woyɔna be Wolf Cubs hã na ɖevi siwo meɖo ƒewuiwo me haɖe o, siwo nɔ abe nye ene.\nEdoa dzidzɔ nam ŋutɔ ne míeyi ɖamlɔ avɔgbadɔwo me le gbedadaƒo le kwasiɖanuwuwuwo, do míaƒe awu tɔxɛwo, eye míezɔ le fli me hele afɔ ɖem ɖe ʋuawo ƒe ɖiɖi dzi. Nuwɔwɔ ɖekae kple Scout vi bubuwo, abe hadzidzi esi míele dzo ƒum le fiẽwo me, alo le fefem le avewo me ene vivia nunye ŋutɔ. Míesrɔ̃ nu geɖe tso dzɔdzɔmenuwo ŋu si wɔe be mekpɔ ŋudzedze ɖe Wɔla la ƒe asinudɔwɔwɔwo hã ŋu.\nWodea dzi ƒo na Scout viwo be woadze agbagba awɔ nyui na ame zi ɖeka ya teti le ŋkekea me. Esiae nye nya si wolɔ̃a gbɔgblɔ. Míedoa gbe na mía nɔewo kple nya siawo be “Míesu Te Ɣesiaɣi.” Esia doa dzidzɔ nam. Míaƒe sɔhɛwo ƒe ha si me tɔwo sɔ gbɔ wu ame alafa ɖeka la ƒe afã nye Katolikotɔwo, afã nye Protestanttɔwo, eye ame ɖeka nye Buddhatɔ.\nTso ƒe 1920 me la, wowɔa Scout viwo ƒe takpekpe tɔxɛ le ƒe aɖewo me. Mede woƒe Xexea Me Katã Ƒe Takpekpe tɔxɛ adrelia si wowɔ le Bad Ischl, Austria, le August 1951 me, kple asiekelia si wowɔ le Sutton Park, si te ɖe Birmingham ŋu le England, le August 1957 me. Le takpekpe evelia ma me la, Scout vi 33,000 siwo tso dukɔ 85 me ye va kpe ta. Eye ame siwo ade 750,000, siwo dome England Fianyɔnu Elizabeth hã nɔ, ye va kpɔ míaƒe wɔnawo teƒe. Ewɔ nam abe xexea me katã ƒe nɔviwo ƒe habɔbɔ aɖee esia nye ene. Nyemenya kura be emegbe mava kpɔ nɔviwo ƒe habɔbɔ bubu aɖe si de ŋgɔ kura wu esia, si Mawu ŋutɔ le megbe na o.\nZI GBÃTƆ SI MEDO GO YEHOWA ÐASEFOWO\nRudi Tschiggerl, si nye abolomela, ye nye ame gbãtɔ si ɖi ɖase nam\nLe ƒe 1958 ƒe adame esi wòsusɔ vie mawu kplɔ̃ŋutisubɔla ƒe hehexɔxɔ nu le Grand Hotel Wiesler, le Graz, Austria la, nye dɔwɔhati aɖe si ŋkɔe nye Rudolf Tschiggerl, si nye abolomela, ɖi vomeɖase nam. Nyemenya naneke tso nyateƒea ŋu ɣemaɣi o. Eƒo nu tso Mawuɖekaetɔ̃ ƒe nufiafia ŋu hegblɔ be metso Biblia me o. Meʋli Mawuɖekaetɔ̃ ƒe nufiafiaa ta, eye medi be maɖee afiae be eda ƒu. Melɔ̃ nye dɔwɔhatia ƒe nya, eya ta medi be makpe ɖe eŋu wòatrɔ ava Katoliko ha me.\nRudolf, si míegayɔna be Rudi, tsɔ Biblia nam. Gake mete tɔ ɖe edzi be Katoliko Biblia koe maxlẽ. Esi medze exexlẽ gɔme la, mekpɔ be Rudi tsɔ trakt aɖe si Gbetakpɔxɔ Habɔbɔa ta la de nye Biblia la me. Megbe trakt la xexlẽ, elabe mesusu be woaŋlɔe wòadze abe nyateƒeae le eme ene gake ɖewohĩ wòanye alakpa. Ke hã, melɔ̃ ɖe edzi be wòadzro Biblia me kplim. Rudi dze aɖaŋu; megatsɔ agbalẽ aɖeke nam be maxlẽ o. Anɔ abe ɣleti etɔ̃ ene la, míedzroa Biblia me ɣeaɖewoɣi ʋuu keke zã tsina.\nEsi mewu nye hehexɔxɔa nu le Graz, si nye mía de la, danye di be mayi sukua dzi aɖasrɔ̃ amedzrodzeƒedzikpɔkpɔ. Eya ta meʋu yi ɖanɔ Bad Hofgastein dua me heyi sukua dzi. Wowɔ ɖoɖo na sukuviawo be woaxɔ hehe le Grand Hotel si le Bad Hofgastein atsɔ akpe ɖe sukunusɔsrɔ̃a ŋu, eya ta ɣeaɖewoɣi meyina ɖawɔa dɔ le afi ma.\nDUTANYANYUIGBLƆLA EVE VA SRƆ̃ NU KPLIM\nIlse Unterdörfer kple Elfriede Löhr dze Biblia sɔsrɔ̃ gɔme kplim le ƒe 1958 me\nRudi ɖo nye adrɛs yeyea ɖe alɔdzedɔwɔƒe si le Vienna, eye woawo hã woɖoe ɖe nɔvinyɔnu dutanyanyuigblɔla eve siwo ŋkɔwoe nye Ilse Unterdörfer kple Elfriede Löhr. * Gbe ɖeka la, woyɔm le amedzrodzeƒea gblɔ nam be nyɔnu eve aɖewo le lalam le woƒe ʋu me le gota be yewoakpɔm. Ewɔ nuku nam elabe nyemenya wo o. Gake meyi ɖakpɔ wo. Emegbe mese be wonye Ðasefo siwo tsɔa agbalẽwo yina na nɔviwo le Germany le Nazitɔwo ƒe dziɖuɣi esime woɖo asi dɔa dzi le afi ma do ŋgɔ na Xexemeʋa II. Hafi aʋaa nadze egɔme la, Germanytɔwo ƒe adzamekpovitɔwo lé wo de fuwɔamegaxɔ me le Lichtenburg. Eyome le aʋawɔɣia la, woɖe wo yi Ravensbrück gakpɔ si te ɖe Berlin ŋu me.\nMedea bubu nɔvinyɔnuawo ŋu ŋutɔ elabena wo kple danye woanye hatiwo. Ema tae nyemedi be woagblẽ woƒe ɣeyiɣi atsɔ anɔ Biblia me dzrom kplim o ɖo. Nyemedi be le kwasiɖa alo dzinu aɖewo megbe la, magblɔ na wo be nusɔsrɔ̃a megado dzidzɔ nam o. Eya ta mebia tso wo si be woaŋlɔ mawunyakpukpui siwo katã ku ɖe Katolikotɔwo ƒe nufiafia si gblɔ be papawoe xɔ ɖe apostoloawo teƒe la ŋu nam. Megblɔ na wo be mayi aɖadzro mawunyakpukpuiawo me kple míaƒe nunɔlaa. Mesusui be emae ana makpɔ nyateƒe si le nya sia me.\nMEKE ÐE FOFO KƆKƆE VAVÃ SI LE DZIƑO ŊU\nRoma Katolikotɔwo fiaa nu be papawoe nye apostoloawo teƒenɔlawo, eye woxlẽa papawo tso apostolo Petro dzi. (Sɔlemeha la se Yesu ƒe nya siwo dze le Mateo 16:18, 19 la gɔme bubui.) Katoliko ha la xɔe se hã be papa la medaa vo ne ele nu siwo dzi wòle be sɔlemeha la naxɔ ase la gblɔm o. Mexɔ nya sia dzi se, elabena mesusu be ne papa si Katolikotɔwo yɔna be Fofo Kɔkɔe la medaa vo le dzixɔsenyawo gome o la, ke nya si wogblɔ tso Mawuɖekaetɔ̃ nufiafiaa ŋu la anye nyateƒe godoo. Gake ne etea ŋu wɔa vodada la, ke nufiafiaa hã ate ŋu anye alakpa. Mewɔ nuku o be nufiafia si gblɔ be papawoe nye apostoloawo teƒenɔlawo lae nye nufiafia vevitɔ na Katolikotɔ geɖe, esi wònye be Katolikotɔwo ƒe nufiafia bubuwo katã nɔ te ɖe esia dzi ta!\nEsi meyi nunɔlaa gbɔ la, mete ŋu ɖo nye nyabiaseawo ŋu nam o, gake eɖe agbalẽ aɖe si ku ɖe apostoloawo teƒenɔlawo ŋu do goe. Egblɔ nam be matsɔe ayi aƒe me, eya ta meyi ɖaxlẽe, emegbe metrɔ yi egbɔ kple nyabiase geɖewo. Mlɔeba la, esi nunɔla la mete ŋu le nye nyawo ŋu ɖom o ta la, egblɔ nam be: “Mèle nye nyawo gɔme sem o eye nye hã nyemele tɔwòwo gɔme sem o. . . . Hede nyuie!” Megadi be mava ye gbɔ kple nya aɖeke azɔ o.\nMenyae be ɣeyiɣia de nam azɔ be mana llse kple Elfriede nava srɔ̃ Biblia kplim. Wofia nu geɖem tso Yehowa Mawu, si nye Fofo Kɔkɔe vavã si le dziƒo ŋu. (Yoh. 17:11) Ɣemaɣi la, hame aɖeke menɔ nuto ma me o, eya ta nɔvinyɔnu eve siawo wɔa kpekpeawo le dzinyuitɔ aɖe ƒe aƒe me. Ame ʋɛ aɖewo koe dena. Nɔvinyɔnu eveawo koe wɔa kpekpea me dɔdeasi akpa gãtɔ, le esi nɔviŋutsu xɔnyɔnyrɔ aɖeke meli axɔ ŋgɔ o ta. Ɣeaɖewoɣi la, nɔviŋutsu aɖe tsoa teƒe bubu va ƒoa dutoƒonuƒo eye wozãa teƒe aɖe si wohaya.\nMEDZE GBEƑÃÐEÐEDƆA GƆME\nIlse kple Elfriede dze Biblia sɔsrɔ̃ gɔme kplim le October 1958 me, eye mexɔ nyɔnyrɔ ɣleti etɔ̃ megbe le January 1959 me. Do ŋgɔ na nye nyɔnyrɔxɔxɔ la, mebia wo ne anya wɔ be makplɔ wo ɖo le tso aƒe me yi aƒe me dɔa me be makpɔ ale si wowɔa gbeƒãɖeɖedɔae. (Dɔw. 20:20) Zi gbãtɔ si mekplɔ wo ɖo yi la, mebia wo be anya wɔ be woana anyigbamama aɖem si me manɔ dɔ wɔm le mahã? Wotsɔ kɔƒe aɖe nam eye nye ɖeɖe meyina ɖaɖea gbeƒã tso aƒe me yi aƒe me hetrɔna yia ɖetsɔlemetɔwo gbɔ. Nɔviŋutsu gbãtɔ si mezɔ kple le aƒe me yi aƒe me dɔa me lae nye nutome sue dzikpɔla si va subɔ mí emegbe.\nLe ƒe 1960 me, esi mewu sukua nu la, metrɔ yi mía de be makpe ɖe nye ƒometɔwo ŋu woasrɔ̃ Biblia me nyateƒea. Va de asi na fifia la, wo dometɔ ɖeka pɛ hã mexɔ nyateƒea o, gake wo dometɔ aɖewo le ɖe tsɔm le nyaa me.\nMEDZE ƔEYIƔIAWO KATÃ ƑE SUBƆSUBƆDƆA GƆME\nEsime mexɔ ƒe 20 to eŋu vie\nLe ƒe 1961 me la, woxlẽ lɛta siwo tso alɔdzedɔwɔƒea na hameawo tsɔ de dzi ƒo na nɔviwo be woawɔ mɔɖeɖedɔa. Menye tre ɣemaɣi eye ŋusẽ nɔ ŋunye, eya ta mekpɔe be susu aɖeke meli si tae magbe mɔɖeɖedɔa wɔwɔ o. Meɖo dze kple nutome sue dzikpɔla Kurt Kuhn be medi be mawɔ dɔ ɣleti ʋɛ aɖewo ale be mate ŋu aƒle ʋu, esi wònye be akpe ɖe ŋunye le mɔɖeɖedɔa wɔwɔ me ta. Ebiam be, “Ðe Yesu kple eƒe apostoloawo hiã ʋu le woƒe ɣeyiɣiawo katã ƒe subɔsubɔdɔa mea?” Nya ʋɛ mawo trɔ nye susu! Meɖoe be madze mɔɖeɖedɔa gɔme kpuie. Gake esi wònye be menɔ dɔ wɔm gaƒoƒo 72 kwasiɖa sia kwasiɖa le amedzrodzeƒe aɖe ta la, ele be matrɔ asi le nye ɖoɖowo ŋu gbã.\nMebia nye dɔmemegã ne aɖe mɔ nam be mawɔ dɔ gaƒoƒo 60. Elɔ̃, eye wògaxea fetu si mexɔna tsã la ke nam. Eteƒe medidi o megabiae ne anya wɔ be mawɔ dɔ gaƒoƒo 48 le kwasiɖaa me. Elɔ̃ ɖe ema hã dzi, eye le esia me hã nye fetu metrɔ o. Eyome megabiae be wòaɖe mɔ nam mawɔ dɔ gaƒoƒo 36 le kwasiɖaa me, alo gaƒoƒo 6 gbe ɖeka ŋkeke 6 le kwasiɖaa me, eye megbe ema hã o. Nukutɔe la, nye dɔmemegãa meɖe nye fetua dzi kpɔtɔ o! Ewɔ abe medi be madzo o ene. Azɔ mete ŋu dze gbesiagbe mɔɖeɖedɔa gɔme. Ɣemaɣi la, mɔɖelawo naa gaƒoƒo 100 ɣleti sia ɣleti.\nLe ɣleti ene megbe la, woɖom mɔɖela vevi kple hamesubɔla le hame sue aɖe me le Carinthia nutoa me, le Spittal an der Drau dua me. Ɣemaɣi la, mɔɖela veviwo naa gaƒoƒo 150 ɣleti sia ɣleti. Ame si ado eve nam le mɔɖeɖedɔa me menɔ asinye o, gake mekpɔ ŋudzedze ɖe ale si nɔvinyɔnu aɖe si ŋkɔe nye Gertrude Lobner si nye hamesubɔla ƒe kpeɖeŋutɔ ɣemaɣi doa alɔm la ŋu vevie. *\nNYE DƆDEASIWO TRƆ KABAKABA\nLe ƒe 1963 me la, wokpem be mava zu nutome sue dzikpɔla. Ɣeaɖewoɣi la, meɖoa keteke tso hame ɖeka me yia bubu me hetsɔa mɔzɔkplo gãwo ɖe asi. Ʋu menɔ nɔvi geɖe si o, eya ta wo dometɔ aɖeke meva kɔam le ketekedzeƒea o. Nyemedi be wòadze abe ɖe mele ɖokuinye dom ɖe dzi ene o, eya ta nyemetsɔa taksi yia nye dzeƒea o, afɔe metona.\nLe ƒe 1965 me esi mekpɔtɔ nye tre la, wokpem be mava de Gilead Suku ƒe klass 41 lia. Nye sukuhati geɖe hã nye trewo. Ewɔ nuku nam ŋutɔ be esi mewu sukua nu la, wogbugbɔ ɖom ɖe mía de Austria be mayi nutome sue dzikpɔkpɔdɔa dzi. Gake hafi madzo le Amerika la, wobia tso asinye be mawɔ dɔ kple nutome sue dzikpɔla aɖe si ŋkɔe nye Anthony Conte kwasiɖa ene. Dɔwɔwɔ kple nɔviŋutsu lɔ̃ame sia si hã lɔ̃a gbeƒãɖeɖedɔa eye wòkpɔa dzidzedze geɖe le eme la do dzidzɔ nam ŋutɔ. Míewɔ dɔ le New York ƒe dzigbe le nuto si nye Cornwall me.\nEsi metrɔ gbɔ va Austria la, woɖom ɖe nutome sue aɖe me, afi si meva do go Tove Merete si nye nɔvinyɔnu ɖetugbui dzetugbe aɖe le. Wofia nyateƒeae tso esime wòxɔ ƒe atɔ̃. Ne nɔviwo bia mí be aleke míewɔ do go la, míegblɔna fefetɔe be, “Alɔdzedɔwɔƒea ye wɔ ɖoɖoa na mí.” Míeɖe mía nɔewo le ƒe si kplɔe ɖo me, le April 1967 me, eye woɖe mɔ na mí be míayi mɔzɔzɔdɔa dzi.\nLe ƒe si kplɔe ɖo me la, meva de dzesii be Yehowa si ami nam be manye yeƒe gbɔgbɔmeviwo dometɔ ɖeka le eƒe amenuveve me. Alea wòdzɔe be meva le ƒomedodo tɔxɛ me kple Fofonye si le dziƒo kpakple ame siwo katã ‘doa ɣli be “Abba, Fofo!”’ abe ale si Romatɔwo 8:15 gblɔe ene.\nNye kple Merete míeyi nutome sue kple nutome gã dzikpɔkpɔdɔa dzi va se ɖe ƒe 1976 me. Ɣeaɖewoɣi le vuvɔŋɔli la, eva hiãna be míamlɔ xɔ siwo me fana miamiamia wu tsikpe la me. Gbe ɖeka esi míefɔ la, míekpɔe be míaƒe ŋɔtimegbɔgbɔ bla ɖe kuntru si míetsyɔ la ƒe tade abe sno ene! Eya ta míeva tso nya me be míatsɔ dzoxɔxɔnamɔ̃ sue aɖe ɖe asi be míaƒe xɔdɔmewo me naxɔ dzo vie le zã me. Le zã me la, ele be míado go le xɔ me azɔ to sno me esime yame hã fa miamiamia hafi ayi nugododeƒe. Xɔ menɔ míawo ŋutɔ si o eya ta míekpɔtɔ nɔa míaƒe dzeƒea le Dzoɖagbe. Braɖagbe ŋdi hafi míedzona yia hame bubu me.\nDzidzɔ wònye nam be srɔ̃nye lɔlɔ̃a nye kpekpeɖeŋutsoƒe gã aɖe nam le ƒe siawo katã me. Elɔ̃a gbeadzidede, eye mehiã be made dzi ƒo nɛ ɣeaɖekeɣi hafi wòayi gbeadzi o. Elɔ̃ nɔviawo hã ŋutɔ eye wòtsɔa ɖe le eme na amewo. Esia kpe ɖe ŋunye geɖe.\nWokpe mí va alɔdzedɔwɔƒe si le Vienna, le Austria, le ƒe 1976 me, eye woɖom Alɔdzekɔmitia me tɔ. Ɣemaɣi la, Austria alɔdzedɔwɔƒea ye kpɔa dɔa dzi le Ɣedzeƒe Europa dukɔ geɖe me eye wòkpɔa egbɔ be woɖo agbalẽwo ɖe dukɔ mawo me aɖaŋudzedzetɔe. Nɔviŋutsu Jürgen Rundel ye xɔ ŋgɔ le dɔ sia wɔwɔ me, eye wòdze aye ŋutɔ. Mɔnukpɔkpɔ su asinye mewɔ dɔ kplii, eye emegbe wobia tso asinye be makpɔ gbegɔmeɖeɖe le Ɣedzeƒe Europa ƒe gbegbɔgblɔ ewo me ƒe dɔa dzi. Jürgen kple srɔ̃a Gertrude kpɔtɔ le subɔsubɔm nuteƒewɔwɔtɔe abe mɔɖela veviwo ene le Germany. Tso ƒe 1978 me la, Austria alɔdzedɔwɔƒea zã agbalẽtamɔ̃ sue aɖe tsɔ taa magazinewo ɖe gbegbɔgblɔ ade me. Míeɖoa agbalẽ siwo amewo dɔ tso dukɔ bubuwo me hã ɖa. Nɔviŋutsu Otto Kuglitsch, si kple srɔ̃a Ingrid le subɔsubɔm le alɔdzedɔwɔƒe si le Germany, ye nɔ dɔ siawo dzi kpɔm.\nLe Austria la, mekpɔ gome le ablɔdziɖaseɖiɖi kple gbeƒãɖemɔnu bubuwo me\nMía nɔvi siwo le Ɣedzeƒe Europa dukɔwo me hã zãa agbalẽtamɔ̃ siwo wotsɔ taa agbalẽwo wonɔa suesuesue la tsɔ taa míaƒe agbalẽwoe. Ke hã wogahiãna na dukɔ bubuwo ƒe kpekpeɖeŋu. Yehowa kpɔ wo ta le dɔ sia wɔwɔ me, eye mí ame siwo le alɔdzedɔwɔƒea míeva lɔ̃ nɔvi mawo siwo subɔ le mɔxeɖenuwo te le nɔnɔme sesẽwo me ƒe geɖe la vevie.\nTSAÐIÐI YI ROMANIA\nLe ƒe 1989 me la, mɔnukpɔkpɔ su asinye mezɔ mɔ kple Nɔviŋutsu Theodore Jaracz, si nye Dɔdzikpɔha la me tɔ, yi Romania. Taɖodzinuae nye be míakpe ɖe nɔvi gbogbo aɖewo ŋu be woagava wɔ ɖeka kple habɔbɔa. Tso ƒe 1949 ƒe gɔmedzedze la, wodzudzɔ hadede kple habɔbɔa le susu vovovowo ta heva ɖo woawo ŋutɔwo ƒe hamewo. Ke hã woyi edzi nɔ gbeƒã ɖem nɔ ame yeyewo nyrɔm ɖe tsi me. Woawo hã woyi mɔ́ le esi womedea akpa aɖeke dzi le dunyahehe me o ta, abe ale si wòdzɔ ɖe nɔvi siwo kpɔtɔ le ha dem kple hame siwo dzi habɔbɔa ƒe dɔwɔƒegã da asi ɖo la dzi ene. Esi wokpɔtɔ ɖo asi dɔa dzi le Romania ta la, mía kple hamemetsitsi ene siwo nye ŋgɔxɔlawo kpakple Romania Dukɔ Dzikpɔkɔmiti si dzi habɔbɔa da asi ɖo la teƒenɔlawo, míekpe le Nɔviŋutsu Pamfil Albu ƒe aƒe me le adzame. Míekplɔ gbegɔmeɖela, si nye Nɔviŋutsu Rolf Kellner, hã tso Austria yii.\nEsi míekpe zi evelia nɔ nu me dzrom kpli wo le zãa me la, Nɔviŋutsu Albu ƒoe ɖe hamemetsitsi ene bubuawo nu be woawɔ ɖeka kpli mí esi wògblɔ be, “Ne míewɔ esia fifia o la, ɖewohĩ mɔnukpɔkpɔ bubu aɖeke magasu mía si o.” Ema megbe la, wogaxɔ nɔvi siwo anɔ 5,000 sɔŋ wova wɔ ɖeka kple habɔbɔa. Aʋadziɖuɖu gã aɖee esia nye na Yehowa, evɔ wòhena Satana ɖu ŋukpe!\nLe ƒe 1989 ƒe nuwuwu lɔƒo, hafi Kɔmiunist Dziɖuɖua namu le Ɣedzeƒe Europa la, Dɔdzikpɔha la kpe nye kple srɔ̃nye be míava wɔ dɔ le habɔbɔa ƒe dɔwɔƒegã la, le New York. Míenɔ mɔ kpɔm na esia kura o. Míedze dɔwɔwɔ gɔme le Brooklyn Betel le July 1990 me. Le ƒe 1992 me la, wode dɔ asi nam be manye Dɔdzikpɔha la ƒe Subɔsubɔ Kɔmiti la ƒe kpeɖeŋutɔ, eye tso July 1994 me la, mɔnukpɔkpɔ su asinye mezu Dɔdzikpɔha la me tɔ.\nŊKUÐOÐO ƔEYIƔI SIWO VA YI DZI KPLE MƆKPƆKPƆ NA ETSƆME\nNye kple srɔ̃nye, le Brooklyn, New York\nƔeyiɣi si menye kplɔ̃ŋusubɔla le amedzrodzeƒe aɖe henɔa nuɖuɖu dam ɖe kplɔ̃ dzi na amewo la va yi xoxoxo. Fifia la, enye dzidzɔ nam be mele gome kpɔm le gbɔgbɔmenuɖuɖu nana míaƒe xexea me katã ƒe nɔviwo ƒe habɔbɔa me tɔwo me. (Mat. 24:45-47) Ne metrɔ kpɔ ƒe 50 siwo metsɔ le ɣeyiɣiawo katã ƒe subɔsubɔdɔ tɔxɛa wɔm la, dzi dzɔam ŋutɔ eye medaa akpe na Yehowa ɖe ale si wòle yayram ɖe míaƒe xexea me katã ƒe nɔviwo ƒe habɔbɔa dzi la ta. Dukɔwo dome takpekpewo dede vivia nunye, elabena wodea dzi ƒo na mí le kpekpe mawo me be míasrɔ̃ nu tso mía Fofo Yehowa si le dziƒo kple Biblia me nyateƒea ŋu.\nNye gbedodoɖae nye be ame miliɔn bubu geɖewo asrɔ̃ Biblia ava xɔ nyateƒea eye woawɔ ɖeka kple xexea me katã ƒe Kristotɔwo ƒe nɔviwo ƒe habɔbɔa le Yehowa subɔsubɔ me. (1 Pet. 2:17) Mele mɔ kpɔm na ɣeyiɣi si manɔ dziƒo akpɔ eteƒe woafɔ amewo ɖe tsitre le anyigba dzi ahakpɔ fofonye si dzim la hã. Mele mɔ kpɔm hã be fofonye, danye kple nye ƒometɔ lɔlɔ̃awo katã nalɔ̃ asubɔ Yehowa le Paradiso me.\nMele mɔ kpɔm na ɣeyiɣi si manɔ dziƒo akpɔ eteƒe woafɔ amewo ɖe tsitre le anyigba dzi ahakpɔ fofonye si dzim la hã\n^ mm. 15 Woƒe agbemeŋutinya dze le yevugbe me Gbetakpɔxɔ, November 1, 1979, me.\n^ mm. 27 Fifia la, womegaɖoa hamesubɔla kple hamesubɔla ƒe kpeɖeŋutɔ o, ke boŋ woɖoa hamemetsitsiwo ƒe ha ƒe ɖoɖowo gbɔ kpɔla kple hame ƒe agbalẽŋlɔla.


Yosua 2 | Biblia Le Internet Dzi | Xexe Yeye Gɔmeɖeɖe\nYosua dɔ ŋkutsala eve ɖe Yeriko (1-3)\nRahab ɣla ŋkutsalaawo (4-7)\nWodo ŋugbe na Rahab (8-21a)\nKa dzĩ la nye dzesi (18)\nŊkutsalawo trɔ gbɔ va Yosua gbɔ (21b-24)\n2 Eye Yosua, Nun vi la, dɔ ŋutsu eve tso Sitim+ le adzame be woayi aɖatsa ŋku. Egblɔ na wo be: “Miyi ɖakpɔ ale si anyigba la le, vevietɔ Yeriko.” Eya ta woyi, eye woge ɖe gbolo aɖe si ŋkɔe nye Rahab+ la ƒe me, eye wotsi afi ma. 2 Amewo yi ɖagblɔ na Yeriko-fia be: “Kpɔ ɖa! Israel ŋutsu aɖewo va afi sia zã sia me be yewoatsa ŋku le anyigba la dzi.” 3 Ale Yeriko-fia dɔ ame ɖe Rahab be: “Kplɔ ŋutsu siwo va dze aƒewò me la do goe, elabena ŋku tsa gee wova le anyigba blibo la dzi.” 4 Ke nyɔnu la tsɔ ŋutsu eveawo ɣla. Eye wògblɔ be: “Nyateƒee, ŋutsuawo nya va gbɔnye baa, gake nyemenya afi si wotso o. 5 Esime anyigba tsyɔ, eye agboawo tuɣi ɖo la, ŋutsuawo do go. Nyemenya afi si woɖo tae o, gake ne mieti wo yome kaba la, miatu wo.” 6 (Evɔ wònye ekplɔ wo yi xɔ ta, eye wòɣla wo ɖe ɖetifu* siwo woli kɔ ɖe fliwo me le xɔa ta la dome hafi.) 7 Eye ameawo ti wo yome ɖo ta Yordan tɔtsoƒe+ la, eye esi ame siwo ti wo yome nya do go ko la, wodo agbo la. 8 Hafi ŋutsuawo namlɔ anyi la, nyɔnua va wo gbɔ le xɔa ta. 9 Eye wògblɔ na ŋutsuawo be: “Menya be Yehowa atsɔ anyigba la ana mi,+ eye vɔvɔ̃ si le mia ŋu la lé mí.+ Dzi ɖe le anyigba la dzi nɔlawo katã ƒo le mia ta,+ 10 elabena míese ale si Yehowa na Ƒudzĩ la mie le mia ŋgɔ esime mieʋu dzo le Egipte,+ kple nu si miewɔ Amori-fia eve, siwo nye Sihon+ kple Og,+ ame siwo mietsrɔ̃ gbidigbidi le Yordan ƒe go kemɛ* dzi. 11 Esi míesee la, dzi ɖe le mía ƒo,* eye dzi megale ame aɖeke ƒo o* le mia ta, elabena Yehowa mia Mawu lae nye Mawu le dziƒo afi mɛ kple anyigba dzi afii.+ 12 Eya ta meɖe kuku, mika atam nam le Yehowa ŋkɔ me, be esi meve mia nu ta la, miawo hã miave fofonye ƒe aƒe la nu; eye mina dzesi si ŋu kakaɖedzi le lam, 13 be miana fofonye kple danye, nɔvinyeŋutsuwo kple nɔvinyenyɔnuwo kple wo ƒemetɔwo katã natsi agbe, eye miaɖe mí* tso ku me.”+ 14 Eye ŋutsuawo gblɔ nɛ be: “Míatsɔ míaƒe agbe ana ɖe mia ta!* Ne miegblɔ nu si wɔ ge míeva ame aɖeke se o la, ekema míave nuwò ahawɔ nuteƒe na wò ne Yehowa tsɔ anyigba la na mí.” 15 Ema megbe la, ena woɖiɖi kple ka to eƒe xɔ si le dua ƒe gli dzi la, ƒe fesre nu ɖe anyi. Le nyateƒe me la, glia dzie eƒe aƒe le.+ 16 Eye wògblɔ na wo be: “Miyi tonuto la me, ne miabe ɖe afi ma ŋkeke etɔ̃, ale be mia yometilawo nagake ɖe mia ŋu o. Eye ne mia yometilawo trɔ gbɔ la, ekema miate ŋu alé miaƒe mɔ.” 17 Ŋutsuawo ɖo eŋu nɛ be: “Atam+ sia si nèna míeka la ƒe fɔɖiɖi manɔ mía dzi o 18 negbe ne míeva anyigba la dzi, eye nèsa ka dzĩ sia ɖe fesre si nu nèɖiɖi mí toe la ŋu ko hafi. Eye ele be nàƒo fofowò kple dawò kple nɔviwòŋutsuwo kple fofowò ƒe aƒe blibo la katã nu ƒu ɖe gbɔwò le aƒea me.+ 19 Eye ne ame aɖe do le wò aƒea me yi gota la, eƒe ʋu anɔ eya ŋutɔ ƒe ta dzi, ke míawo la, míaɖi fɔ o. Gake ne vɔ̃ aɖe dzɔ ɖe ame aɖe si le gbɔwò le aƒea me dzi la,* ekema eƒe ʋu ava míaƒe ta dzi. 20 Gake ne ègblɔ nu si wɔ ge míeva ame aɖe se+ la, ekema atam si nèna míeka la ƒe fɔɖiɖi aɖeke megale mía dzi o.” 21 Eɖo eŋu be: “Neva eme le miaƒe nyawo nu.” Edo mɔ wo, eye wodzo. Emegbe esa ka dzĩ la ɖe fesrea ŋu. 22 Ale wodzo, eye woyi tonuto la me, eye wonɔ afi ma ŋkeke etɔ̃, va se ɖe esime wo yometilawo trɔ gbɔ. Wo yometilawo di wo le mɔ sia mɔ dzi, gake womeke ɖe wo ŋu o. 23 Azɔ ŋutsu eveawo gbugbɔ tso toawo dzi, eye wotso tɔa va Yosua, Nun vi la gbɔ. Woka nu siwo katã dzɔ ɖe wo dzi la ta nɛ. 24 Eye wogblɔ na Yosua be: “Yehowa tsɔ anyigba blibo la de asi na mí.+ Le nyateƒe me la, dzi ɖe le anyigba la dzi nɔlawo katã ƒo le mía ta.”+\n^ Woyɔe le Hebrigbe me be “pista.” Enye ati aɖe si wodona le Egipte, si le abe ɖeti ene. Woɖea ka le eme tsɔ lɔ̃a avɔe.\n^ Efia, Yordan ƒe ɣedzeƒe.\n^ Egɔmeɖeɖe tẽe, “míaƒe dziwo lólo.”\n^ Egɔmeɖeɖe tẽe, “gbɔgbɔ megaɖo ame aɖeke me o.”\n^ Alo, “Míaƒe luʋɔwo naku ɖe mia teƒe.”\n^ Alo, “ne woka asi ame aɖe ŋu la.”


2 Kronika 23 | Biblia Le Internet Dzi | Xexe Yeye Gɔmeɖeɖe\n2 Kronika 23:1-21\nYehoyada ɖe afɔ si sɔ; woɖo Yehoas fia (1-11)\nWowu Ataliya (12-15)\nYehoyada ƒe ɖɔɖɔɖodɔwo (16-21)\n23 Le ƒe adrelia me la, Yehoyada wɔ nu dzinɔameƒotɔe, eye wòbla nu kple ame alafa ƒe tatɔ+ siwo nye Azariya, Yeroham vi, Ismael, Yehohanan vi, Azariya, Obed vi, Maaseya, Adaya vi, kple Elisafat, Zikri vi. 2 Emegbe wotsa le Yuda, eye woƒo Lewi viwo+ nu ƒu tso Yuda duwo katã me hekpe ɖe Israel ƒe tatɔ siwo le wo fofowo ƒe aƒekɔawo nu la ŋu. Esi wova Yerusalem la, 3 ha blibo la katã bla nu+ kple fia la le Mawu vavã la ƒe aƒe la me; emegbe Yehoyada gblɔ na wo be: “Kpɔ ɖa! Fia vie aɖu fia, abe ale si Yehowa do ŋugbe le David viŋutsuwo ŋu ene.+ 4 Nu si miawɔe nye esi: Mima nunɔlawo kple Lewi vi siwo vaa dɔme le Sabat dzi la ɖe akpa etɔ̃ me.+ Akpa ɖeka nanye agbonudzɔlawo;+ 5 akpa ɖeka nanɔ fia ƒe aƒe* la me;+ eye akpa ɖeka nanɔ Gɔmeɖokpegbo la nu; eye dukɔ blibo la katã nanɔ Yehowa ƒe aƒe la ƒe xɔxɔnuwo.+ 6 Migaɖe mɔ ame aɖeke nage ɖe Yehowa ƒe aƒe la me o, negbe nunɔlawo kple Lewi vi siwo le subɔsubɔm la ko.+ Ame siawoe age ɖe eme, elabena ƒuƒoƒo kɔkɔe wonye, eye dukɔ blibo la katã nawɔ nu si Yehowa ɖo na wo. 7 Lewi viwo naƒo xlã fia la godoo, eye ame sia ame ƒe aʋawɔnuwo nanɔ esi. Ame sia ame si age ɖe aƒea me la, woawui. Eye minɔ fia la ŋu le afi sia afi si wòayi.”* 8 Eye Lewi viwo kple Yuda blibo la katã wɔ abe ale si tututu nunɔla Yehoyada de se ene. Eya ta wo dometɔ ɖe sia ɖe kplɔ eƒe ame siwo va le Sabat dzi kple ame siwo adzo le Sabat+ dzi la siaa, elabena nunɔla Yehoyada meɖe asi le hatsotso+ siwo va dɔa me la ŋu o. 9 Eye nunɔla Yehoyada tsɔ Fia David+ ƒe akplɔwo kple akpoxɔnuwo kpakple akpoxɔnu kotoowo, siwo nɔ Mawu vavã la ƒe aƒe+ la me la, na ame alafa ƒe tatɔwo.+ 10 Eye wòɖo dukɔ blibo la katã, ame sia ame ƒe aʋawɔnuwo le esi, wole aƒe la ƒe ɖusime va se ɖe aƒe la ƒe miame, kple vɔsamlekpui la gbɔ kpakple aƒe la ŋu, woƒo xlã fia la godoo va kpe. 11 Azɔ wokplɔ fia vi+ la do goe heɖɔ fiakuku la nɛ eye wotsɔ Ðaseɖiɖi*+ la ɖo ta nɛ,* eye woɖoe fiae; ale Yehoyada kple viaŋutsuwo si ami nɛ hegblɔ be: “Fia nenɔ agbe tegbee!”+ 12 Esi Ataliya se hoowɔwɔ kple amewo ƒe duƒuƒu kpakple ɣli si amewo tsɔ nɔ fia la kafum la, eva dukɔ la gbɔ le Yehowa ƒe aƒe la me enumake.+ 13 Eye wòkpɔ fia la le tsitre ɖe eƒe sɔti la gbɔ le mɔa nu. Amegãwo+ kple kpẽkulawo le fia la gbɔ, eye dukɔ blibo la le aseye tsom+ hele kpẽawo kum eye hadzila siwo si haƒonuwo le la xɔ ŋgɔ le kafukafuhawo dzim. Enumake Ataliya dze eƒe awuwo hedo ɣli be: “Nugbeɖoɖoe! Nugbeɖoɖoe!” 14 Ke Yehoyada dɔ ame alafa ƒe tatɔ siwo le aʋakɔ la nu gblɔ na wo be: “Mikplɔe do go le ameawo dome, eye ame sia ame si adze eyome la, mida yii ƒu anyi!” Elabena nunɔla la gblɔ be: “Migawui ɖe Yehowa ƒe aƒe la me o.” 15 Eya ta wolée, eye esi wova ɖo Sɔgbo si le fia ƒe aƒe* la me nu la, wowui ɖe afi ma. 16 Eye Yehoyada ŋutɔ bla nu kple dukɔ la kpakple fia la, be yewoayi edzi anye Yehowa ƒe dukɔ.+ 17 Emegbe dukɔ blibo la va Baal ƒe me,* eye wogbãe;+ eye wogbã eƒe vɔsamlekpuiwo kple eƒe legbawo,+ eye wowu Baal ƒe nunɔla Matan+ ɖe vɔsamlekpuiawo ŋgɔ. 18 Azɔ hã, Yehoyada tsɔ Yehowa ƒe aƒe la me dɔwo dzikpɔkpɔ de asi na nunɔlawo kple Lewi viwo, ame siwo David ɖo ɖe hatsotsowo me ɖe Yehowa ƒe aƒe la nu, ne woatsɔ dzidzɔ kple hadzidzi asa numevɔwo na Yehowa+ le David ƒe ɖoɖo la nu abe ale si woŋlɔe ɖe Mose ƒe Se+ la me ene. 19 Azɔ hã, eɖo agbonudzɔlawo+ Yehowa ƒe aƒe la ƒe agboawo nu, ne ame makɔmakɔ aɖeke nagage ɖe eme o. 20 Azɔ eɖe ame alafa ƒe tatɔwo+ kple bubumewo kple dukɔ la ƒe dziɖulawo kpakple dukɔ la me tɔwo katã kpe ɖe eɖokui ŋu, eye wokplɔ fia la tso Yehowa ƒe aƒe la me vɛ. Woto dzigbegbo la nu va fia ƒe aƒe* la me, eye wotsɔ fia la ɖo fiaɖuƒea+ ƒe fiazikpui+ dzi. 21 Eye dukɔ blibo la kpɔ dzidzɔ; du la me fa, elabena wowu Ataliya kple yi.\n^ Egɔmeɖeɖe tẽe, “ne edo go alo gbɔ.”\n^ Alo, “eye wotsɔ Se la nɛ.”


1 Petro 4 - Holy Bible [Ewe Bible 1913] - (1Pe 4)\nAzɔ esi Kristo kpe fu ɖe mia ta le ŋutilã me ŋuti la, miawo hã mikpla tamesusu ma ke abe aʋawɔnuwo ene; elabena amesi kpe fu le ŋutilã me la, edzudzɔ nuvɔ̃wɔwɔ,\nbena miaganɔ agbe na amewo ƒe nudzodzrowo le ɣeyiɣi, si susɔ be, mianɔ agbe le ŋutilã me la me o, ke boŋ hena Mawu ƒe lɔlɔ̃nu.\nElabena agbe ƒe ɣeyiɣi, si va yi la, sɔ gbɔ be, miewɔ trɔ̃subɔlawo ƒe lɔlɔ̃nu, eye miezɔ le hadzedzewo, nudzodzrowo, ahatsunonowo, nutsuɖuɖuwo, aglotutuwo kple trɔ̃subɔsubɔ ŋunyɔtɔ la me;\nesia wɔ yaa na wo bena, mieƒu du kpli wo yi ɖe nu vlo wɔwɔ ma ke ƒe ba me o, eye wole busunyawo gblɔm le mia ŋuti;\namesiawo abu akɔnta na amesi su te, bena yeadrɔ̃ ʋɔnu ame gbagbewo kple ame kukuwo la.\nElabena esia ta wogblɔ nyanyuie la fia ame kukuwo hã ɖo bena, ne woadrɔ̃ ʋɔnu wo le amewo gome le ŋutilã me hã la, le Mawu gome la woano agbe le gbɔgbɔ me.\nMilɔ̃ amedzrowɔwɔ na mia nɔewo, eye liʋiliʋilili naganɔ me o.\nMisubɔ mia nɔewo le alesi amesiame xɔ amenuvevenunana la nu, abe Mawu ƒe amenuveve bubu ƒomevi geɖewo ƒe xɔnuvi nyuiwo ene.\nNe amea ɖe le nya gblɔm la, negblɔe abe mawunya ene; ne amea ɖe le subɔsubɔm la, netsɔ ŋusẽ, si Mawu tsɔ kee la subɔ, bene woakafu Mawu le nuwo katã me to Yesu Kristo dzi, amesi tɔ lanye ŋutikɔkɔe kple ŋusẽ tso mavɔ me yi ɖe mavɔ me! Amen.\nke boŋ zi geɖe alesi miekpɔ gome le Kristo ƒe fukpekpewo me la, zi geɖe ma ke mikpɔ dzidzɔ bena, le eƒe ŋutikɔkɔe ƒe ɖeɖefia me hã la míakpɔ dzidzɔ, eye miatso aseye.\nNe wodzu mi le Kristo ƒe ŋkɔ ta la, woayra mi, elabena ŋutikɔkɔe kple Mawu ƒe Gbɔgbɔ la va dzudzɔ ɖe mia dzi; ame mawo gbɔ la wogblɔ busunya ɖe eŋuti, ke mia gbɔ la wokɔ eŋuti.\nKe mia dome amea ɖeke nagakpe fu abe hlɔ̃dola alo fiafitɔ alo vɔ̃wɔla alo abe amesi doa gaglãsu ɖe ame bubuwo ƒe nya me la ene o;\nke ne amea ɖe kpe fu abe kristotɔ ene la, megakpe ŋu ne o, ke nekafu Mawu le nya sia me boŋ.\nElabena azãgbe la ɖo vɔ, bena ʋɔnudɔdrɔ̃ la nadze gɔme tso Mawu ƒe aƒe me; ke ne wodze egɔme tso mía dzi la, ekema nuka lanye nuwuwu na amesiwo meɖo to Mawu ƒe nyanyuie la o mahã?\nEye nenye bebli hafi woaxɔ ame dzɔdzɔe la, afika ame mavɔ̃mawu kple nuvɔ̃wɔla lado ɖo mahã?\nEyata amesiwo kpea fu le Mawu ƒe lɔlɔ̃nu nu la, natsɔ woƒe luʋɔwo ade asi na wolã nuteƒewɔla la le dɔ nyui wɔwɔ me.


Marko 1 | Biblia Le Internet Dzi | Xexe Yeye Gɔmeɖeɖe (1984)\nGBE BUBU Afrikaans Albanian Amerika Tokunɔgbe Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Kwanyama Laotian Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Marshallese Maya Moore Myanmar Ndebele Ndebele (Zimbabwe) Nepali Nias Norwegian Nyaneka Nzema Oromo Ossetian Otetela Pangasinan Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Xavante Xhosa Yoruba Zapotec (Isthmus) Zulu\n1 Nya nyui si ku ɖe Yesu Kristo ŋu ƒe gɔmedzedze: 2 Abe ale si woŋlɔe ɖe Yesaya nyagblɔɖila la ƒe agbalẽ mee ene: “(Kpɔ ɖa! Mele nye dɔla dɔm ɖe ŋgɔwò, ame si adzra wò mɔ dzi ɖo;) 3 se ɖa! Ame aɖe le ɣli dom le gbedadaƒo be, ‘Midzra Yehowa ƒe mɔ dzi ɖo, mina eƒe mɔwo nadzɔ;’” 4 Yohanes amenyrɔɖetsimela va do le gbedadaƒo henɔ gbeƒã ɖem nyɔnyrɔxɔxɔ, si nye dzesi na dzimetɔtrɔ hena nu vɔ̃wo ƒe tsɔtsɔke. 5 Eya ta Yudea nyigba blibo la kple Yerusalem nɔlawo katã dze mɔ yi egbɔ, eye wònyrɔ wo ɖe Yordan Tɔsisia me, eye wonɔ woƒe nu vɔ̃wo me ʋum faa. 6 Ke Yohanes do kposɔfuwu, eye lãgbalẽlidziblanu le eƒe ali, eye wòɖua ʋetsuviwo henoa gbemenyitsi. 7 Eye wònɔ gbeƒã ɖem be: “Ame aɖe le megbenye gbɔna, si tri akɔ wum; nyemedze abɔbɔ atu eƒe afɔkpakawo o. 8 Metsɔ tsi nyrɔ mi, gake eya atsɔ gbɔgbɔ kɔkɔe anyrɔ mi.” 9 Le ŋkeke mawo me la, Yesu tso Nazaret le Galilea va, eye Yohanes nyrɔe ɖe Yordan me. 10 Eye enumake esi wònɔ fɔfɔm tso tsia te la, ekpɔ be dziƒowo nu nɔ ʋuʋum, eye gbɔgbɔ la nɔ ɖiɖim ɖe edzi abe ahɔnɛ ene; 11 eye gbe aɖe ɖi tso dziƒo be: “Wòe nye Vinye, si gbɔ nyemelɔ̃a nu le o; mekpɔ ŋudzedze ɖe ŋuwò.” 12 Eye enumake gbɔgbɔ la ƒoe ɖe enu wòyi gbedadaƒo. 13 Eye wònɔ gbedadaƒo ŋkeke blaene, eye wònɔ anyi kple gbemelãwo, eye Satana nɔ etem kpɔ, gake mawudɔlawo nɔ kpekpeɖeŋu namee. 14 Ke esi wolé Yohanes megbe la, Yesu yi Galilea henɔ gbeƒã ɖem Mawu ƒe nya nyui la, 15 eye wònɔ gbɔgblɔm be: “Ɣeyiɣi ɖoɖi la de, eye Mawu fiaɖuƒe la gogo. Mitrɔ dzi me, eye mixɔ nya nyui la dzi se.” 16 Esi wònɔ Galilea ƒua nu tom yina la, ekpɔ Simon kple Andrea, si nye Simon nɔvi, wonɔ woƒe ɖɔwo dam ɖe ƒua me, elabena tɔƒodelawo wonye. 17 Eye Yesu gblɔ na wo be: “Miva dze yonyeme, eye mawɔ mi miazu ameɖelawo.” 18 Eye enumake wogblẽ woƒe ɖɔawo ɖi, eye wodze eyome. 19 Eye esi wòyi ŋgɔ vie la, ekpɔ Yakobo, Zebedeo vi, kple nɔvia Yohanes esime wonɔ woƒe tɔdziʋu me nɔ woƒe ɖɔwo sam; 20 eye wòyɔ wo enumake. Ale wogblẽ wo fofo Zebedeo kple ɖɔkplɔviawo ɖi, eye wodze eyome. 21 Eye wodzo yi Kapernaum. Esi sabat ŋkekea nya ɖo ko la, eyi ƒuƒoƒe la, eye wòte nufiafia. 22 Eye wolulu le ale si wòfia nui ta, elabena enɔ nu fiam wo abe ame si si ŋusẽ le ene, ke menye abe agbalẽfialawo ene o. 23 Eye le ɣeyiɣi ma tututu me la, ŋutsu aɖe si dzi gbɔgbɔ makɔmakɔ aɖe kpɔ ŋusẽ ɖo la nɔ woƒe ƒuƒoƒe la, eye wòdo ɣli 24 gblɔ be: “Nya kae le mía kpli wò dome, Yesu Nazaretetɔ? Ðe nèva be yeatsrɔ̃ mía? Menya ame si tututu nènye, Mawu ƒe Kɔkɔetɔ lae nènye.” 25 Gake Yesu ka mo nɛ gblɔ be: “Zi ɖoɖoe, eye nàdo go le eme!” 26 Eye esi gbɔgbɔ makɔmakɔ la na wòƒo tititi, eye gbɔgbɔ la do ɣli kple eƒe ŋusẽ katã vɔ la, edo go le eme. 27 Eye ewɔ mo yaa na ameawo katã ale gbegbe be wote nuƒoƒo le wo nɔewo dome, nɔ gbɔgblɔm be: “Nu ka gɔ̃e nye esia? Nufiafia yeye! Etsɔa ŋusẽ ɖea gbe na gbɔgbɔ makɔmakɔwo kura gɔ̃ hã, eye woɖoa toe.” 28 Ale eŋuti nya kaka enumake ɖe afi sia afi le Galilea nutoa katã me godoo. 29 Eye enumake wodo go le ƒuƒoƒe la, eye Yakobo kple Yohanes kpe ɖe wo ŋu yi Simon kple Andrea ƒe aƒe me. 30 Ke asrã lé Simon lɔ̃xo wònɔ anyimlɔƒe, eye wogblɔ nyɔnua ŋu nya nɛ enumake. 31 Eye esi wòyi egbɔ la, elé eƒe alɔnu hena wòfɔ; eye asrã la vɔ nɛ, eye wòde asi amedzrowɔwɔ me na wo. 32 Esi fiẽ ɖo vɔ, eye ɣe ɖo to la, amewo te dɔnɔwo kple ame siwo me gbɔgbɔ vɔ̃wo le la kpɔkplɔ va egbɔe; 33 eye du blibo la katã va ƒo ƒu ɖe ʋɔtrua nu tututu. 34 Eye wòda dɔ na ame geɖe siwo ŋu dɔléle vovovowo le, eye wònya gbɔgbɔ vɔ̃ geɖewo do goe, gake meɖea mɔ na gbɔgbɔ vɔ̃awo be woaƒo nu o, elabena wonyae be eyae nye Kristo. 35 Eye le ŋdikanya, esi xexea me mekpɔ kɔ nyuie haɖe o la, efɔ, eye wòdo go yi afi si ame aɖeke mele o, eye wòte gbedodoɖa le afi ma. 36 Ke hã, Simon kple ame siwo kpe ɖe eŋu la dii 37 heke ɖe eŋu, eye wogblɔ nɛ be: “Ame sia ame koe le diwòm.” 38 Gake egblɔ na wo be: “Mina míayi teƒe bubu, le kɔƒedu siwo gogo afi sia la me, be maɖe gbeƒã le teƒe mawo hã, elabena tameɖoɖo sia tae medo go ɖo.” 39 Eye wòyi henɔ gbeƒã ɖem le woƒe ƒuƒoƒewo le Galilea blibo la katã, eye wònɔ gbɔgbɔ vɔ̃wo nyam nɔ do gom. 40 Kpodɔléla aɖe hã va egbɔ, edze klo kura gɔ̃ hã, henɔ kuku ɖem nɛ vevie gblɔ be: “Ne èlɔ̃ ko la, àte ŋu ana ŋutinye nakɔ.” 41 Nya sia na eƒe nu wɔ nublanui nɛ, eye wòdo eƒe asi ɖa heka asi eŋu gblɔ nɛ be: “Melɔ̃. Ŋutiwò nekɔ.” 42 Eye enumake kpodɔ la vɔ nɛ, eye eŋuti kɔ. 43 Ede se hã nɛ vevie, eye wòdo mɔe enumake, 44 gblɔ nɛ be: “Kpɔ egbɔ be nàgagblɔ nya aɖeke na ame aɖeke o, ke boŋ yi nàtsɔ ɖokuiwò afia nunɔla, eye nàna ŋuwò kɔkɔ ƒe nuwo, abe ale si Mose de see ene, be wòanye ɖaseɖiɖi na wo.” 45 Gake esi ŋutsua dzo la, ete gbeƒãɖeɖe lelele tso nya la ŋu hekakae ale gbegbe be, Yesu megate ŋu gena ɖe du aɖeke me gaglãa o, ke boŋ dua godo koe wònɔna le afi si amewo mele o. Ke hã, amewo gatsoa teƒeteƒewo vana egbɔ kokoko.


Esta 3 | Biblia Le Internet Dzi | Xexe Yeye Gɔmeɖeɖe\nFia do Haman ɖe dzi (1-4)\nHaman ɖo nugbe be yeatsrɔ̃ Yudatɔwo (5-15)\n3 Le nu siawo megbe la, Fia Ahasweros do gã Haman,+ si nye Agagitɔ+ Hamedata viŋutsu, eye wòdoe ɖe dzi hetsɔ eƒe zikpui ɖo amegã bubu siwo katã le eŋu la ŋgɔ.+ 2 Eye fia la ƒe dɔla siwo katã le fia ƒe agbo nu bɔbɔna tsyɔa mo anyi ɖe Haman ŋkume, elabena aleae fia la de se le eŋu. Gake Mordekai ya mebɔbɔna alo tsyɔa mo anyi ɖe eŋkume o. 3 Eye fia la ƒe dɔla siwo le fia ƒe agbo nu biaa Mordekai be: “Nu ka tae nèle fia ƒe sedede dzi dam?” 4 Woƒoa nu nɛ gbe sia gbe gake meɖoa to wo o. Eya ta wogblɔe na Haman be yewoakpɔe ɖa be alɔ̃ ɖe Mordekai ƒe nuwɔnaa dzi hã;+ elabena egblɔ na wo be Yudatɔe+ yenye. 5 Esi Haman kpɔe be Mordekai mebɔbɔna tsyɔa mo anyi ɖe ye ŋkume o la, dzi ku Haman vevie.+ 6 Ke ebui be enye gbɔɖiɖi ame ɖokui be yeawu Mordekai ɖeɖe ko, elabena woƒo nu tso Mordekai ƒe dukɔ ŋu nɛ. Eya ta Haman te mɔnudidi be yeatsrɔ̃ Yudatɔwo katã, siwo nye Mordekai ƒe dukɔ me tɔwo ɖa le Ahasweros ƒe fiaɖuƒe bliboa katã me. 7 Le ɣleti gbãtɔ, si nye Nisan* me, le Fia Ahasweros ƒe ƒe wuievelia+ me la, woda Pur+ (si nye Nudzidze aɖe) le Haman ŋkume be woanya ŋkeke kple ɣleti si wòanye, eye wòdze ɣleti wuievelia, si nye Adar*+ dzi. 8 Haman gblɔ na Fia Ahasweros be: “Dukɔ ɖeka aɖe li, si me tɔwo kaka hema ɖe dukɔ+ siwo le wò fiaɖuƒea+ ƒe nutowo* katã me; woƒe sewo to vovo na dukɔ bubuawo katã tɔ, womewɔa fia la ƒe sewo dzi o, eye made fia la dzi be wòaɖe asi le wo ŋu nenema o. 9 Ne enyo fia ŋu la, ekema na woaŋlɔ agbalẽ ade se be woatsrɔ̃ wo. Maxe klosalo talento* akpe ewo na dumegãwo ne woatsɔ ade fia ƒe kesinɔnudzraɖoƒe la.”* 10 Ale fia la ɖe eƒe ŋkɔsigɛ+ le asi tsɔ na Haman,+ Agagitɔ+ Hamedata viŋutsu, si nye Yudatɔwo ƒe futɔ la. 11 Eye fia la gblɔ na Haman be: “Wò klosalo la nenɔ anyi ko, eye metsɔ dukɔ la hã de asi na wò be nàwɔ wo ale si nyo ŋuwò.” 12 Ale woyɔ fia ƒe agbalẽŋlɔlawo+ le ɣleti gbãtɔ ƒe ŋkeke wuietɔ̃lia dzi. Woŋlɔ agbalẽ+ le nu siwo katã ƒe se Haman de la nu na fia la ƒe nuto gã dziɖulawo kple nutodziɖula siwo le nuto vovovoawo dzi ɖum, kple dukɔ vovovoawo ƒe amegãwo, eye woɖoe ɖe nuto sia nuto le eƒe nuŋɔŋlɔ nu kple dukɔ sia dukɔ le eƒe gbegbɔgblɔ nu. Woŋlɔe le Fia Ahasweros ƒe ŋkɔ me, eye wotsɔ fia ƒe ŋkɔsigɛ tre enu.+ 13 Eye wotsɔ agbalẽawo de ame dɔdɔawo si ɖo ɖe fiaɖuƒea ƒe nutowo* katã me be woatsrɔ̃ Yudatɔwo katã gbidigbidi, woawu wo, eye woaɖe wo ɖa, ɖekakpui kple ame tsitsi siaa, ɖeviwo kple nyɔnuwo siaa, le ŋkeke ɖeka dzi, le ɣleti wuievelia si nye Adar+ ƒe ŋkeke wuietɔ̃lia dzi, eye woaha woƒe nunɔamesiwo.+ 14 Woɖo agbalẽ sia si me nyawo zu se la ɖe fiaɖuƒea ƒe nuto* vovovoawo katã me ne woaɖe gbeƒãe na amewo katã ale be woanɔ dzadzraɖoɖi na ŋkeke sia. 15 Eye ame dɔdɔawo+ dze mɔ afɔtsɔtsɔe tsɔ du la yii le fia ƒe nya la nu. Wode sea le Susan*+ mɔ́* la me. Fia la kple Haman bɔbɔ nɔ anyi be yewoano nu; ke tɔtɔ ɖo Susan* dua ya me.\n^ Talento ɖeka le kilogram 34.4. Kpɔ Megbenyawo B14.\n^ Agate ŋu afia, “Maxe klosalo talento akpe ewo woatsɔ ade fia ƒe kesinɔnudzraɖoƒe hena ame siwo le dɔa wɔ ge.”


Ale Si Nàkpɔ Dzidzeme Ne Nuwo Trɔ Le Wò Agbe Me Gɔ̃ Hã | Nusɔsrɔ̃\n“Mena nye luʋɔ dze akɔ anyi eye wòli kpoo.”—PS. 131:2.\nHADZIDZI: 128, 129\nAleke “Mawu ƒe ŋutifafa” ate ŋu akpe ɖe mía ŋu ne nuwo trɔ le míaƒe agbe me?\nAleke míate ŋu asrɔ̃ Yosef ƒe kpɔɖeŋua ne nuwo trɔ kpata le míaƒe agbe me?\nNu vevi kae míate ŋu asrɔ̃ tso nyanyuigblɔla Filipo gbɔ?\n1, 2. (a) Ne nuwo trɔ kpata le Kristotɔ ƒe agbe me la, aleke wòate ŋu ase le eɖokui me? (Kpɔ foto si le nyati sia ƒe gɔmedzedze.) (b) Le Psalmo 131 ƒe nya nu la, nɔnɔme kae akpe ɖe mía ŋu be míaƒe dzi nadze eme?\nESI wogblɔ na Lloyd kple Alexandra siwo subɔ le Betel ƒe 25 kple edzivɔ la be woaɖo wo ɖe gbeadzi la, wolé blanui le gɔmedzedzea me. Lloyd gblɔ be: “Melɔ̃ Betel kple dɔ si mewɔna le afi ma la ale gbegbe be ewɔ nam be nyemagate ŋu awɔ dɔ bubu aɖeke o. Mese susu siwo tae wowɔ tɔtrɔa ɖo la gɔme ya, gake le kwasiɖa kple ɣleti siwo kplɔe ɖo me la, mesena le ɖokuinye me enuenu be wogbem.” Ɣeaɖewoɣi la, Lloyd sena le eɖokui me be enyo be wowɔ tɔtrɔ ma, gake sẽe kple sẽe ko la, egaléa blanui.\n2 Ne nuwo trɔ kpata la, tɔtrɔ siwo gbegbe wòva hiãna be míawɔ le agbe me la ate ŋu ana míanɔ vɔvɔ̃m eye nu nate ɖe mía dzi vevie. (Lod. 12:25) Ate ŋu asesẽ na mí be míatrɔ ɖe nɔnɔmeawo ŋu gɔ̃ hã. Le nɔnɔme sia tɔgbi me la, nu kae akpe ɖe mía ŋu be míana míaƒe ‘luʋɔ nadze akɔ anyi eye wòanɔ anyi kpoo’? (Xlẽ Psalmo 131:1-3.) Na míadzro ale si ame siwo nɔ anyi le Biblia ŋlɔɣiwo kple Yehowa subɔla siwo li egbea la dometɔ aɖewo wɔ kpɔ dzidzeme esime nuwo trɔ kpata le woƒe agbe me la me.\nALE SI “MAWU ƑE ŊUTIFAFA” KPENA ÐE MÍA ŊU\n3. Nɔnɔme ka mee Yosef va kpɔ eɖokui le?\n3 Yosef xɔ abe ƒe 17 ene esime nɔviaŋutsuwo ʋã ŋui hetsɔe dzra wòzu kluvi. Do ŋgɔ na esia la, Yosef nye Yakob ƒe vi malɔ̃nugbɔa. (1 Mose 37:2-4, 23-28) Yosef nɔ kluvinyenye kple gaxɔ me le Egipte abe ƒe 13 ene le adzɔge ʋĩi tso fofoa Yakob si wòlɔ̃ vevie la gbɔ. Nu kae kpe ɖe Yosef ŋu be mɔkpɔkpɔ mebu ɖee eye wòlé dziku ɖe dɔ me o?\n4. (a) Esime Yosef nɔ gaxɔ me la, nu ka ŋue eƒe susu nɔ? (b) Aleke Yehowa ɖo Yosef ƒe gbedodoɖawo ŋui?\n4 Esime Yosef nɔ fu kpem le gaxɔ me la, anya tsɔ eƒe susu ɖo ale si Yehowa nɔ eyramee la ŋu. (1 Mose 39:21; Ps. 105:17-19) Gakpe ɖe eŋu la, drɔ̃e siwo wòku, siwo nye nyagblɔɖi, esime wònye sɔhɛ la anya na kakaɖedzii be Yehowa li kpli ye. (1 Mose 37:5-11) Anɔ eme godoo be eɖe eƒe vevesesewo gblɔ na Yehowa zi gbɔ zi geɖe. (Ps. 145:18) Yehowa ɖo gbe siwo Yosef do ɖa tso dzi me la ŋu esi wòna kakaɖedzii be ‘yeanɔ kplii’ le eƒe xaxawo katã me.—Dɔw. 7:9, 10. *\n5. Aleke “Mawu ƒe ŋutifafa” ate ŋu akpe ɖe mía ŋu míaɖoe kplikpaa be míati gbɔgbɔmetaɖodzinuwo yome?\n5 Togbɔ be nɔnɔme sesẽwo ɖea kpe na mí hã la, “Mawu ƒe ŋutifafa” si dzɔa míaƒe tamesusuwo ŋu la ate ŋu afa akɔ na mí. (Xlẽ Filipitɔwo 4:6, 7.) Eya ta, ne míetsi dzodzodzoe le dzimaɖitsitsi ta eye míetrɔ ɖe Yehowa ŋu la, ate ŋu ana eƒe ŋutifafa mí be wòado ŋusẽ mí míayi edzi ati gbɔgbɔmetaɖodzinuwo yome eye wòakpe ɖe mía ŋu be míagana ta o. Na míadzro ale si esia va eme le mía nɔvi aɖewo gome egbea la me.\nTRƆ ÐE YEHOWA ŊU BE WÒANA DZIDZEME WÒ\n6, 7. Ne míeɖe míaƒe dzimenyawo gblɔ na Yehowa le gbedodoɖa me la, aleke esia ate ŋu ana dzidzeme mí? Gblɔ eƒe kpɔɖeŋu.\n6 Esi wona Ryan kple Juliette nya be ɣeyiɣi kpui aɖe ƒe mɔɖela vevi ƒe dɔ si wɔm wonɔ la wu enu la, ete ɖe wo dzi ŋutɔ. Ryan gblɔ be: “Enumake míedo gbe ɖa na Yehowa tso nyaa ŋu. Míenyae be nu si dzɔ la nye mɔnukpɔkpɔ nyui aɖe na mí be míaɖee afia be míeɖoa ŋu ɖe eyama ŋu. Hame si me míenɔ la me tɔ geɖe va nyateƒea me eteƒe medidi o, eya ta míedo gbe ɖa na Yehowa be wòakpe ɖe mía ŋu míaɖo kpɔɖeŋu nyui na wo le xɔseɖeɖefia gome.”\n7 Aleke Yehowa ɖo woƒe gbedodoɖaa ŋui? Ryan gblɔ be: “Esi míenya do gbe ɖa vɔ ko la, vɔvɔ̃ si nɔ mía me kple ale si míetsi dzimaɖi esi míese nyaa teti la nu yi. Mawu ƒe ŋutifafaa nɔ míaƒe dziwo kple tamesusuwo ŋu dzɔm. Míede dzesii be míagate ŋu ayi edzi anye dɔwɔnu veviwo na Yehowa ne míena susu nyuitɔ le mía si ɖe tɔtrɔa ŋu.”\n8-10. (a) Aleke Mawu ƒe gbɔgbɔa ate ŋu akpe ɖe mía ŋu míanɔ te ɖe dzimaɖitsitsiwo nu? (b) Mɔ kawo nue Yehowa ate ŋu akpe ɖe mía ŋu le ne míeɖoe kplikpaa be míayi edzi asubɔe?\n8 Mawu ƒe gbɔgbɔa ate ŋu ana míaƒe dzi nadze eme, eye ate ŋu ana hã be míaƒe susu nayi Ŋɔŋlɔawo me nya vevi siwo ate ŋu akpe ɖe mía ŋu míatsɔ nu siwo le vevie wu la aɖo nɔƒe gbãtɔ la dzi. (Xlẽ Yohanes 14:26, 27.) Le kpɔɖeŋu me, Philip kple Mary nye atsu kple asi aɖe si subɔ le Betel ƒe 25 kloe. Le ɣleti ene pɛ ko me la, wo ame evea siaa dada ku, woƒe ƒometɔ bubu aɖe hã ku, eye eva hiã be woakpɔ Mary fofo si susumedɔ aɖe ɖea fu na eye wòŋlɔa nu be kabakaba la dzi.\n9 Philip gblɔ be: “Le gɔmedzedzea me la, ewɔ nam be mete ŋu nɔ te nɔm ɖe nɔnɔmea nu nyuie, gake mese le ɖokuinye me be nane gakpɔtɔ nam kokoko. Meva ke ɖe Kolosetɔwo 1:11 ŋu le Gbetakpɔxɔ me nusɔsrɔ̃nyati aɖe me. Ele eme be menɔ dzi dom ya, gake nane gasusɔ nam. Ehiã be ‘mado dzi bliboe le dzigbɔgbɔ blewu kple dzidzɔ me.’ Mawunyakpukpui ma ɖo ŋku edzi nam be menye ale si nuwo le edzi yim le nye agbe me lae ana makpɔ dzidzɔ o, ke boŋ ŋusẽ nyui si Mawu ƒe gbɔgbɔa akpɔ ɖe nye agbe dzi gbɔe wòatso.”\n10 Esi Philip kple Mary ɖoe kplikpaa be yewoayi edzi asubɔ Yehowa esime nɔnɔmeawo nɔ sesẽm gɔ̃ hã ta la, Yehowa yra wo le mɔ geɖe nu. Esi wodzo le Betel megbe kpuie la, wo ame evea siaa kpɔ Biblia nusrɔ̃vi siwo di be woava srɔ̃ nu kpli yewo zi eve alo esi wu nenema le kwasiɖaa me. Mary gblɔ emegbe be: “Woawoe nye míaƒe dzidzɔ, elabe Yehowa to mɔ sia dzi nɔ gbɔgblɔm na mí be nu sia nu ayi nyuie.”\nWƆ NU SI ANA YEHOWA NAYRA WÒ\nAleke kee nuwo ɖatrɔ le míaƒe agbe me o, aleke míate ŋu asrɔ̃ Yosef ƒe kpɔɖeŋua? (Kpɔ memama 11-13 lia)\n11, 12. (a) Nu kae Yosef wɔ si wɔe be Yehowa yrae? (b) Aleke Yehowa ɖo Yosef ƒe dzidodoa teƒe nɛ?\n11 Ne nuwo trɔ kpata le míaƒe agbe me la, ele bɔbɔe be míaɖe mɔ dzimaɖitsitsi ɖe ale si nuwo ava nɔ le etsɔme ŋu nana dzi naɖe le mía ƒo. Esia ate ŋu adzɔ ɖe Yosef dzi hafi. Gake le ema teƒe la, ewɔ nu sia nu si wòate ŋui le nɔnɔme si me wòkpɔ eɖokui le la me, si wɔe be Yehowa yrae. Togbɔ be Yosef nɔ gaxɔ me hã la, eku kutri wɔ dɔ ɖe sia ɖe si gaxɔdzikpɔlawo ƒe amegãa de esi, abe ale si ko wòwɔ esime wònɔ dɔ wɔm na Potifar ene.—1 Mose 39:21-23.\n12 Gbe ɖeka, wotsɔ ŋutsu eve siwo nye ame ŋkutawo le Farao ƒe fiasãa me tsã la de Yosef ƒe dzikpɔkpɔ te. Esi ŋutsu eveawo kpɔe be Yosef wɔa nu ɖe yewo ŋu dɔmenyotɔe ta la, wogblɔ nu si nɔ fu ɖem na wo la nɛ eye wolĩ drɔ̃e ɖefuname siwo woku le zã me la nɛ. (1 Mose 40:5-8) Yosef ŋutɔ menya be nu nyuiwo ava do tso dzeɖoɖo ma me na ye mlɔeba o. Togbɔ be eganɔ gaxɔ me ƒe eve hã la, wova ɖee le gaxɔ me mlɔeba eye wodoe ɖe dzi wòzu Farao ƒe gɔmenɔla gbe ma gbe ke.—1 Mose 41:1, 14-16, 39-41.\n13. Aleke kee míaƒe nɔnɔmea ɖale o, nu kae míawɔ be Yehowa nayra mí?\n13 Abe Yosef ene la, ate ŋu adzɔ be míawo hã míava kpɔ mía ɖokui le nɔnɔme aɖe si ŋu míate ŋu awɔ nu boo aɖeke le o la me. Ke hã, ne míeyi edzi gbɔ dzi ɖi eye míedze agbagba vevie wɔ nu si míate ŋu awɔ le nɔnɔme si me míele me la, esia awɔe be Yehowa nayra mí. (Ps. 37:5) Enye nyateƒe be ɣeaɖewoɣi la, ‘míatɔtɔ’ le mía ɖokui me ya, gake abe ale si Paulo gblɔe ene la, madzɔ gbeɖe be ‘mɔkpɔkpɔ nabu ɖe mí o.’ (2 Kor. 4:8; etenuŋɔŋlɔa) Paulo ƒe nya siawo ava eme na mí, vevietɔ ne míeyi edzi lé fɔ ɖe míaƒe subɔsubɔdɔa ŋu.\nYI EDZI NÀLÉ FƆ ÐE WÒ SUBƆSUBƆDƆA ŊU\n14-16. Togbɔ be nuwo trɔ le nyanyuigblɔla Filipo ƒe agbe me enuenu hã la, aleke wòna eƒe subɔsubɔdɔa nye nu vevitɔ le eƒe agbe me?\n14 Nyanyuigblɔla Filipo ɖo kpɔɖeŋu nyui aɖe ɖi le ale si ame nayi edzi alé fɔ ɖe eƒe subɔsubɔdɔa ŋu ne nuwo trɔ le eƒe agbe me gɔ̃ hã la gome. Le Stefano ƒe xɔsetaku megbe la, yometiti gã aɖe va Kristotɔwo dzi le Yerusalem. * Do ŋgɔ la, subɔsubɔmɔnukpɔkpɔ yeye aɖe su Filipo si. (Dɔw. 6:1-6) Gake esi Kristo yomedzelawo ka hlẽ le yometitia ta la, Filipo menɔ anyi de asi asitɛ me o. Eyi ɖaɖe gbeƒã le Samaria si nye dugã si me ame geɖe mekpɔ se nya nyuia le haɖe o la me.—Mat. 10:5; Dɔw. 8:1, 5.\n15 Filipo lɔ̃ faa be yeayi afi sia afi si Mawu ƒe gbɔgbɔa fia mɔe be wòayi, eya ta Yehowa zãe wòyi ɖaɖe gbeƒã le teƒe siwo nya nyuia mekpɔ ɖo haɖe o. Esi wònye be medea vovototo amewo me o ta la, ete ŋu fa akɔ na Samariatɔwo, siwo Yudatɔwo doa vloe la. Eya ta, mewɔ nuku o be amehawo se eƒe nyawo “kple dzi blibo”!—Dɔw. 8:6-8.\n16 Eyome, Mawu ƒe gbɔgbɔa kplɔ Filipo yi Asdod kple Kaisarea siwo nye dugã siwo me Trɔ̃subɔdukɔmetɔwo sɔ gbɔ ɖo la me. (Dɔw. 8:39, 40) Ƒe 20 aɖewo tso esime Filipo yi ɖaɖe gbeƒã zi gbãtɔ le Samaria megbe la, edze ƒãa be nuwo gatrɔ le eƒe agbe me ake. Esi wòva zu ƒome ƒe ta azɔ ta la, eya kple eƒe ƒomea wotsi nuto si me wònɔ gbeƒãɖeɖedɔa wɔm le la me. Togbɔ be nuwo trɔ le Filipo ƒe agbe me zi geɖe hã la, eyi edzi lé fɔ ɖe eƒe subɔsubɔdɔa ŋu, eye esia wɔe be Yehowa yra eya kple eƒe ƒomea geɖe ŋutɔ.—Dɔw. 21:8, 9.\n17, 18. Ne míeyi edzi lé fɔ ɖe míaƒe subɔsubɔdɔa ŋu la, aleke esia kpena ɖe mía ŋu míenɔa dzidzɔ kpɔm ne nuwo trɔ le míaƒe agbe me gɔ̃ hã?\n17 Ɣeyiɣiawo katã ƒe subɔla geɖewo ate ŋu aɖi ɖase be esi yewoyi edzi lé fɔ ɖe yewoƒe subɔsubɔdɔa ŋu esime nuwo trɔ le yewoƒe agbe me gɔ̃ hã la, esia kpe ɖe yewo ŋu yewokpɔtɔ nɔ dzidzɔ kpɔm. Esi Osborne kple Polite, atsu kple asi aɖe si le South Africa la, dzo le Betel la, wosusu be madidi o yewoakpɔ ɣeyiɣi aɖe ƒe dɔ kple teƒe si yewoanɔ. Osborne gblɔ be: “Ke hã, míekpɔ dɔ kaba abe ale si míesusui ene o.” Srɔ̃a Polite, gblɔ be: “Míekpɔ dɔ aɖeke o ɣleti etɔ̃ sɔŋ, eye naneke menɔ gadzraɖoƒe na mí o. Menɔ bɔbɔe kura o.”\n18 Nu kae kpe ɖe wo ŋu wodo dzi le nɔnɔme sesẽ ma me? Osborne gblɔe kpuie ale: “Ðekawɔwɔ kple hamea le gbeƒãɖeɖedɔa me kpe ɖe mía ŋu ŋutɔ be míaƒe susu nɔ nu siwo le vevie wu la ŋu eye dzi nɔ mía dzɔm. Míeɖoe be míalé fɔ ɖe gbeƒãɖeɖedɔa ŋu bliboe tsɔ wu be míanɔ anyi anɔ dzimaɖi tsim, eye esia na míekpɔ dzidzɔ geɖe. Míedi dɔ le afi sia afi, eye mlɔeba míeva kpɔ dɔ.”\n19-21. (a) Nu kae akpe ɖe mía ŋu míaƒe dzi nadze eme? (b) Ne míetrɔ ɖe nɔnɔme yeye si me míekpɔ mía ɖokui le ŋu la, aleke wòaɖe vi na míi?\n19 Abe ale si kpɔɖeŋu mawo ɖee fia ene la, ne míewɔ nu sia nu si míate ŋui le nɔnɔme si me míele me eye míeɖo ŋu ɖe Yehowa ŋu bliboe la, míakpɔ dzidzeme. (Xlẽ Mika 7:7.) Ðewohĩ, míakpɔe be tɔtrɔ ɖe nɔnɔme yeyea ŋu wɔe be mía kple Yehowa dome va le kplikplikpli wu gɔ̃ hã. Polite si ƒe nya míegblɔ va yi la gblɔ tso nɔnɔme siwo me woto ŋu be: “Esi míedzo le Betel va zu mɔɖelawo la, ena mekpɔ nu si tututu wòfia be maɖo ŋu ɖe Yehowa ŋu ne nuwo mele yiyim abe ale si mekpɔ mɔe ene o gɔ̃ hã. Nye kplii dome va le kplikplikpli wu.”\n20 Mary, si ŋu míeƒo nu tsoe va yi la gakpɔtɔ le fofoa si ku amegã la dzi kpɔm esime wòle mɔɖeɖedɔa wɔm. Egblɔ be: “Meva kpɔe be ɣesiaɣi si metsi dzimaɖi la, ele be matɔ sẽe ado gbe ɖa, eye maɖe dzi ɖi. Magblɔ be nu vevitɔ kekeake si mesrɔ̃e nye be magblẽ nu sia nu ɖe Yehowa si me, eye esia nye nu si akpe ɖe ŋunye ɖaa.”\n21 Lloyd kple Alexandra, siwo ŋu míeƒo nu tsoe le gɔmedzedzea me la lɔ̃ ɖe edzi be tɔtrɔa do yewoƒe xɔse kpɔ le mɔ siwo meva susu me na yewo kpɔ o nu. Gake wogblɔ be: “Xɔse ƒe dodokpɔwo ɖenɛ fiana nenye be xɔse akuakua si ate ŋu ado ŋusẽ mí ahafa akɔ na mí le xaxaɣiwo lae le mía si. Dodokpɔ siawo wɔnɛ be míaƒe amenyenye ganyona ɖe edzi.”\nTɔtrɔ siwo míele mɔ kpɔm na o la ate ŋu ana míakpɔ yayra siwo míele mɔ kpɔm na o! (Kpɔ memama 19-21 lia)\n22. Ne míedze agbagba be míawɔ nu sia nu si míate ŋui le míaƒe nɔnɔme yeyea me la, nu ka dzie míate ŋu aka ɖo?\n22 Ne nuwo trɔ le wò agbe me kpata, eɖatso teokrasidɔdeasi yeye si nèxɔ, lãmesẽkuxiwo, alo ƒomegbanɔamedzi yeyewo gbɔ o, ka ɖe edzi be Yehowa tsɔ ɖe le eme na wò eye akpe ɖe ŋuwò le ɣeyiɣi nyuitɔ dzi. (Heb. 4:16; 1 Pet. 5:6, 7) Gake esi nèle Yehowa sinu kpɔm la, wɔ nu sia nu si nàte ŋui le nɔnɔme si me nèle la me. Nɔ gbe dom ɖa na Fofowò si le dziƒo la ale be nàte ɖe eŋu kplikplikpli, eye nàsrɔ̃ ale si nàɖo ŋu ɖe eŋu bliboe. Ne èwɔ esia la, wò hã àkpɔ dzidzeme, togbɔ be nuwo trɔ le wò agbe me gɔ̃ hã.\n^ mm. 4 Esi woɖe Yosef le gaxɔ me megbe la, egblɔ be Yehowa fa akɔ na ye le yeƒe vevesesewo me, elabe ena ŋutsuvi ye. Ena ŋkɔ eƒe ŋgɔgbevi la be Manase, elabe egblɔ be: ‘Mawu na meŋlɔ nye fukpekpewo katã be.’—1 Mose 41:51, etenuŋɔŋlɔ.\n^ mm. 14 Kpɔ nyati si nye “Ènyaa?” si dze le Gbetakpɔxɔ ƒe tata sia me.